Ir-Rapport Speċjali Nru 5/2011 “Skema ta' Pagament Uniku (L-SPS ): kwistjonijiet li għandhom jiġu indirizzati biex titjieb il-ġestjoni finanzjarja soda tagħha”





TAQSIRIET CATS : Sistema ta’ Sekwenza tat-Tranżazzjonijiet ta’ Approvazzjoni (database li tiġbor l-informazzjoni marbuta mal-pagamenti ta’ fondi agrikoli) Eurostat : l-Uffiċċju tal-Istatistika tal-Unjoni Ewropea FAEG : Fond Agrikolu Ewropew ta’ Garanzija FAEŻR : Fond Agrikolu Ewropew għall-Iżvilupp Rurali KAAT : Kundizzjoni Agrikola u Ambjentali Tajba LFA : Żona żvantaġġata LSU : Unitajiet tal-bhejjem PAK : Politika Agrikola Komuni SMR : Rekwiżiti Statutorji tal-Ġestjoni SAPS : Skema ta’ pagament uniku skont l-erja SPS : Skema ta’ Pagament Uniku URAA : Ftehim tal-Laqgħa tal-Urugwaj dwar l-Agrikoltura WTO : Organizzazzjoni Dinjija tal-Kummerċ (Ġinevra) GLOSSARJU TAT-TERMINI Ir-riforma tal-1992 : L-ewwel riforma maġġuri tal-PAK ("ir-riforma MacSharry") li fiha l-prezzijiet ta’ intervent fis-setturi tal-ħrit u taċ-ċanga ġew imnaqqsa. Bħala kumpens għal telf mistenni ta’ dħul, ir-riforma introduċiet pagamenti diretti għall-produtturi tal-uċuħ tar-raba’ li tinħarat u għall-art biex titneħħa mill-produzzjoni (titwarrab). Il-Ftehim tal-WTO dwar l-Agrikoltura : Ir-riżultat tan-negozjati tar-Rawnd tal-Urugwaj fl-1986–94 fejn il-pajjiżi membri tal-WTO qablu li jtejbu l-aċċess għas-suq u jnaqqsu s-sussidji li jgħawwġu l-kummerċ fl-agrikoltura. L-Aġenda 2000 : Din ir-riforma poġġiet lill-PAK fuq żewġ pilastri ewlenin li l-baġit tal-Komunità jiffinanzja permezz ta’ żewġ fondi Agrikoli Ewropej. L-ewwel pilastru (Fond Agrikolu Ewropew ta’ Garanzija (FAEG)) jipprovdi miżuri għas-suq u sostenn għad-dħul fil-forma ta’ pagamenti diretti. It-tieni pilastru (Fond Agrikolu Ewropew għall-Iżvilupp Rurali (FAEŻR)) jikkofinanzja miżuri ta’ żvilupp rurali f’oqsma bħall-agroambjent, il-promozzjoni tal-kwalità tal-ikel, l-istandards tekniċi ogħla u l-benesseri tal-annimali. Ir-riforma tal-2003 : Ir-riforma tal-PAK ("ir-Reviżjoni ta’ Nofs it-Terminu") li mmirat li tnaqqas iż-żamma tal-prezz u tikkumpensa għal dan it-tnaqqis b’għajnuna ta’ dħul dirett li tkompli proċess li kien beda fl-1992 (ir-riforma MacSharry), u kkonfermata fl-1999 (ir-riforma tal-Aġenda 2000). Ir-riforma tal-2003 introduċiet id-diżakkoppjar tal-għajnuna u l-cross-compliance filwaqt li saħħet l-assistenza għall-iżvilupp rurali. Il-Kontroll tas-Saħħa : ir-reviżjoni tal-2008 tar-riforma tal-PAK tal-2003. L-adozzjoni tal-proposti tal-Kummissjoni għal aktar diżakkoppjar ta’ għajnuniet diretti u aktar flessibbiltà għall-SPS, trasferimenti tan-nefqa ogħla għal miżuri tal-iżvilupp rurali, għal modifiki għas-sistema ta’ intervent, għaż-żieda ta’ kwoti tal-ħalib u miżuri speċifiċi oħra tas-settur. Id-dħul tal-Fattur Agrikolu : Jindika li l-valur miżjud nett ta’ attivitajiet agrikoli (kif ukoll attivitajiet mhux agrikoli inseparabbli, attivitajiet sekondarji) bil-kost tal-fattur. Dan huwa kkalkulat permezz tat-tnaqqis tal-valur ta’ konsum intermedju, il-konsum tal-kapital fiss u t-taxxi tal-produzzjoni mill-valur tal-prodott agrikolu bi prezzijiet bażiċi u biż-żieda tal-valur ta’ sussidji (oħra) fuq il-produzzjoni. Il-familji ta’ sikwit jirċievu dħul minn sorsi oħra (attivitajiet mhux agrikoli, salarji, benefiċċji soċjali, dħul minn proprjetà) b’tali mod li d-dħul agrikolu ma jkunx neċessarjament identiku mad-dħul attwali ta’ familji agrikoli. Id-dħul Intraprenditorjali Agrikolu : dħul iġġenerat permezz tal-attivitajiet tal-biedja li jintuża biex jikkumpensa fatturi tal-produzzjoni proprja (xogħol u/jew intrapriża, kapital proprju u art proprja). Dan jikkorrispondi għad-dħul tal-fattur, tnaqqas minnu l-ispejjeż marbuta mal-kapital tas-self u l-ingaġġ ta’ ħaddiema. Id-Diżakkoppjar : Il-proċess ta’ separazzjoni ta’ pagamenti ta’ għajnuna diretta mill-produzzjoni agrikola attwali. SOMMARJU I. L-Iskema ta’ Pagament Uniku (l-SPS) hija karatteristika ewlenija tar-riforma tal-2003 tal-politika agrikola komuni. L-objettivi tagħha huma li tinkoraġġixxi lill-bdiewa biex iwieġbu aħjar għad-domanda tas-suq u s-sostenn għad-dħul tagħhom. L-SPS bħalissa qed tiġi applikata fi 17 mis-27 Stat Membru tal-UE u fl-2009 n-nefqa fuq l-iskema ammontat għal madwar EUR 28,8 biljun. II. Il-verifika tal-Qorti tal-implimentazzjoni tal-SPS iffukat fuq dan li ġej: - il-benefiċjarji tal-politika, l-aċċess għal pagamenti uniċi u d-definizzjoni ta’ art eliġibbli; - il-kontribuzzjoni tal-iskema għall-objettivi tas-sostenn għad-dħul tal-bdiewa u ż-żamma tal-art f’kundizzjoni agrikola u ambjentali tajba; - l-effetti speċifiċi li ġejjin mill-mudelli varji ta’ implimentazzjoni tal-iskema. III. Il-benefiċjarji tal-SPS huma "bdiewa" impenjati f’"attività agrikola" u li għandhom "art eliġibbli" għad-"dispożizzjoni" tagħhom. Madankollu, nuqqas ta’ preċiżjoni fid-definizzjoni ta’ dawn it-termini u l-mod kif id-dispożizzjonijiet relatati kienu sussegwentement applikati ppermetta persuni jew entitajiet li m’għandhomx jew li għandhom attività agrikola marġinali biss biex jibbenefikaw mill-pagamenti tal-SPS. IV. Fl-2008 l-Kummissjoni u l-Kunsill għamlu reviżjoni tal-PAK, magħrufa bħala l-"Kontroll tas-Saħħa", li wasslet għall-għarfien li l-għajnuna tal-SPS m’għandhiex tingħata lil "persuni naturali jew legali li l-attivitajiet agrikoli tagħhom jiffurmaw biss parti insinifikanti mill-attivitajiet ekonomiċi globali tagħhom jew li l-objettivi prinċipali tan-negozju jew tal-kumpanija tagħhom ma jikkonsistux f’eżerċizzju ta’ attività agrikola". Madankollu, ebda Stat Membru għad m’għamel użu minn din l-għażla biex jimmira aħjar lejn il-benefiċjarji tal-għajnuna tal-SPS. V. L-aċċess għal applikanti ġodda fl-SPS kultant kien limitat. Barra minn dan, il-kriterji għal eliġibilità tal-art ma kinux ċari biżżejjed u l-attività agrikola minima meħtieġa kultant ġiet imnaqqsa għal ebda attività. VI. Pagamenti diretti li għandhom l-SPS u għajnuna akkoppjata, jirrappreżentaw sehem importanti mid-dħul tal-azjenda agrikola. L-ammont ta’ għajnuna tal-SPS huwa bbażat fuq il-wiċċ tal-art eliġibbli u, fil-mudell storiku, fuq l-ammont ta’ għajnuna rċevuta f’perjodu ta’ referenza tal-passat. Il-parti maġġuri tal-għajnuna tmur għal għadd żgħir ta’ benefiċjarji kbar filwaqt li l-maġġoranza l-kbira tal-benefiċjarji jirċievu biss ammont żgħir ta’ għajnuna kull wieħed. VII. Il-wasla tal-għajnuna tal-SPS hija kundizzjonali fuq obbligi li jirrispettaw il-cross-compliance. Madankollu, il-Qorti nnutat li m’hemm l-ebda rabta diretta bejn l-għajnuna għall-SPS u l-ispejjeż imġarrba minn bdiewa biex jikkonformaw ma’ dawn l-obbligi. Bl-istess mod, mhuwiex possibbli li tiġi stabbilita rabta diretta bejn l-għajnuna tal-SPS u l-esternalitajiet pożittivi pubbliċi li attivitajiet agrikoli jiġġeneraw. VIII. Diversi għażliet ("mudelli") kienu disponibbli għall-Istati Membri għall-implimentazzjoni tal-SPS. L-għażla bejn il-mudelli disponibbli influwenzat b’mod sinifikanti lid-distribuzzjoni ta’ għajnuna fi ħdan l-Istati Membri (fost il-bdiewa). Dan ifisser li, bħalissa, l-SPS huwa metodu li mhux immirat sew biex jagħti sostenn għad-dħul tal-bdiewa. IX. Il-biċċa l-kbira tal-Istati Membri li s’issa introduċew l-SPS żammu l-mudell storiku fejn l-ammonti ta’ għajnuna huma essenzjalment ibbażati fuq parametri stipulati fl-2000 sal-2002 li m’għadhomx jikkorrispondu ma’ attività kurrenti. Fejn l-awtoritajiet tal-Istati Membri ma jkunux stabbilew restrizzjonijiet xierqa, dan il-mudell jista’ wkoll jiġi assoċjat ma’ trasferimenti spekulattivi u akkumulazzjoni ta’ intitolamenti ta’ pagament minn benefiċjarji. X. Il-mudell reġjonali jiffavorixxi distribuzzjoni aktar ugwali ta’ għajnuna. Madankollu, intwera li dan jaggrava l-"kapitalizzazzjoni" tal-għajnuna fil-prezzijiet tal-art u l-kuntratti ta’ kera tal-art. Din il-kapitalizzazzjoni teżisti fis-sistemi kollha ta’ għajnuna bbażati fuq is-superfiċe ta’ art maħduma, iżda teżisti aktar fil-forma reġjonali ta’ implimentazzjoni tal-SPS. XI. B’mod globali, filwaqt li l-SPS kkontribwiet għall-objettivi tal-PAK, notevolment billi tinkoraġġixxi lill-bdiewa biex iwieġbu aħjar għad-domanda tas-suq u billi ssostni d-dħul tas-settur agrikolu fit-totalità tiegħu, il-Qorti tistieden lill-Kummissjoni biex tqis jekk dawn il-fatturi għandhomx jiġu riveduti skont dak li hemm stabbilit fir-rakkomandazzjonijiet hawn taħt. XII. Il-Qorti tirrakkomanda li; - il-leġiżlazzjoni preżenti għandha tiġi emendata biex tiżgura li l-għajnuna għall-SPS tkun immirata lejn bdiewa attivi, b’mod partikolari billi teskludi benefiċjarji li m’għandhomx jew li għandhom attivitajiet agrikoli insinifikanti biss; - l-art eliġibbli u l-attivitajiet agrikoli għandhom jiġu definiti b’mod aktar ċar bl-għan li jiġu esklużi mill-benefiċċju ta’ għajnuna tal-SPS pakketti mhux agrikoli u attivitajiet agrikoli li ma jagħtux kontribut għaż-żieda fil-produttività agrikola (L-Artikolu 39 tat-Trattat, ara n-nota 5 f’qiegħ il-paġna) jew li jżommu b’mod attiv il-valur ambjentali tal-art; - il-kalkolu ta’ għajnuna għall-SPS għandu jkun modifikat biex jirrifletti aħjar l-ispiża ta’ esternalitajiet ambjentali u oħrajn; - L-istandards tal-KAAT għandhom jeħtieġu attivitajiet konkreti u regolari li għandhom jitwettqu mill-bdiewa biex jirċievu l-ammont sħiħ tal-għajnuna. It-tnaqqis ta’ pagamenti minħabba nuqqas ta’ rispett lejn l-obbligi ta’ cross-compliance għandhom isiru aktar dissważivi; - għandha titfittex distribuzzjoni aktar bilanċjata ta’ għajnuna bejn il-bdiewa jew permezz ta’ modulazzjoni ulterjuri ta’ pagamenti, jew permezz ta’ limiti massimi ta’ pagamenti individwali ogħla, jew billi jitqiesu ċ-ċirkostanzi speċifiċi tal-bdiewa; - il-kalkolu ta’ intitolamenti għandu jkun ibbażat fuq kundizzjonijiet agrikoli kurrenti fir-reġjuni differenti. INTRODUZZJONI SFOND 1. Sakemm saret ir-riforma tagħha fl-1992, il-PAK ibbażat fuq sistema ta’ sostenn għall-prezzijiet fil-biċċa l-kbira tas-setturi agrikoli kkombinata mal-intervent pubbliku fi swieq agrikoli kif ukoll mal-ħarsien tal-fruntieri [1]. Is-sostenn għall-prezzijiet spiċċa jiġġenera l-bilanċi favorevoli kważi permanenti tal-komoditajiet maġġuri tal-azjendi agrikoli u l-istabbilizzazzjoni tas-suq setgħet tinkiseb biss, bi prezz għoli tal-baġit, permezz ta’ miżuri bħal ħażna privata, miżuri dwar ir-rimi, sussidji tal-esportazzjoni jew ukoll il-qerda ta’ prodotti agrikoli. Barra minn dan, is-sostenn għall-prezzijiet kien ġie kkritikat b’mod sistematiku fin-negozjati kummerċjali multilaterali. 2. Ir-riforma tal-PAK tal-1992 naqqset il-prezzijiet ta’ intervent għal ċereali u ċanga u obbligat azjendi agrikoli akbar biex iwarrbu parti mill-art tagħhom. B’mod parallel, ir-riforma introduċiet miżuri ta’ akkumpanjament għall-ħarsien tal-ambjent, l-irtirar kmieni għall-bdiewa u l-miżuri ta’ afforestazzjoni. Biex ipattu għat-telf mistenni fuq id-dħul wara t-tnaqqis tal-prezzijiet taċ-ċereali u ċ-ċanga, il-produtturi rċevew pagamenti diretti li kienu akkoppjati ma’ żoni miżrugħa jew għadd ta’ annimali. L-ammonti globali ta’ dawn il-pagamenti kienu restritti minn limiti massimi reġjonali jew nazzjonali għas-speċifiku settur. KAXXA 1 SOSTENN GĦAD-DĦUL TAL-AZJENDI AGRIKOLI U L-IMPENJI INTERNAZZJONALI TAL-UNJONI EWROPEA Fl-1994 l-Unjoni Ewropea u l-pajjiżi membri tal-Organizzazzjoni tal-Kummerċ Dinji ffirmaw Ftehim tar-Rawnd tal-Urugwaj dwar l-Agrikoltura (URAA). Dan il-ftehim jikklassifika l-forom varji ta’ sostenn għall-azjendi agrikoli skont l-impatt tagħhom fuq it-tagħwiġ tal-kummerċ internazzjonali. Is-sostenn dirett għal prezzijiet huwa meqjus bħala jgħawweġ b’mod partikolari u l-pajjiżi membri tal-WTO impenjaw ruħhom biex inaqqsu din il-forma ta’ sostenn. Pagamenti diretti "diżakkoppjati" mill-produzzjoni huma meqjusa li ma jgħawwġux il-kummerċ u għaldaqstant huma permessi [2]. 3. Fl-1999 il-Kunsill Ewropew f’Berlin qabel dwar riforma ulterjuri tal-PAK. Is-sostenn għall-agrikoltura ġie organizzat madwar żewġ "pilastri" ewlenin li l-baġit tal-Komunità jiffinanzja permezz ta’ żewġ fondi. Il-Fond Agrikolu Ewropew ta’ Garanzija (FAEG) jkompli jipprovdi għall-finanzjament ta’ miżuri tas-suq u jinkludi sostenn għad-dħul fil-forma ta’ pagamenti diretti akkoppjati mal-produzzjoni. Il-Fond Agrikolu Ewropew għall-Iżvilupp Rurali (FAEŻR) jikkofinanzja miżuri ta’ żvilupp rurali bħal ħarsien tal-ambjent u l-agrikoltura sostenibbli, il-promozzjoni tal-kwalità tal-ikel, u l-istandards tekniċi ogħla u ​l-benesseri tal-annimali. IR-RIFORMA TAL-2003 TAL-PAK INTRODUĊIET L-ISKEMA TA’ PAGAMENT UNIKU 4. L-implimentazzjoni tal-URAA (l-Att ta’ Ftehim tar-Rawnd tal-Urugwaj) u t-tibdil tal-prijoritajiet politiċi wasslu għar-riforma tal-2003 tal-PAK. Din ir-riforma kienet imfassla biex tinkoraġġixxi l-bdiewa biex iwieġbu għad-domanda tas-suq u biex tippromwovi prattiki agrikoli meqjusa li jħarsu l-ambjent. 5. Fir-rigward tal-ewwel pilastru tal-PAK (FAEG) li jiffinanzja għajnuniet tas-suq u dawk diretti, ir-riforma tal-2003 kienet ibbażata fuq erba’ elementi ewlenin. - Introduzzjoni tal-Iskema ta’ Pagament Uniku (l-SPS). Din l-iskema tibdel il-biċċa l-kbira tal-pagamenti eżistenti ta’ għajnuna diretta. Taħt l-SPS, l-għajnuna hi "diżakkoppjata" minn kwalunkwe obbligu ta’ produzzjoni. - Pagament sħiħ ta’ għajnuna diretta hu soġġett għall-kundizzjoni li l-bdiewa jżommu l-art kollha tagħhom f’kundizzjoni agrikola u ambjentali tajba (KAAT) u li jirrispettaw ir-rekwiżiti ta’ ġestjoni statutorja (SMRs). Dan jissejjaħ "cross-compliance". Il-KAAT u l-SMRs jippreskrivu jew jipprojbixxu prattiki marbuta mal-ħarsien tal-potenzjal produttiv tal-art agrikola, mal-ambjent, mas-saħħa tal-annimali u l-benesseri, mal-pjanti u mas-sikurezza tal-ikel. - Introduzzjoni ta’ mekkaniżmu obbligatorju biex jitnaqqsu l-pagamenti diretti kollha li jaqbżu l-EUR 5000 kull sena kalendarja b’persentaġġ fiss ("modulazzjoni") [3]. Il-fondi li jirriżultaw mill-modulazzjoni huma trasferiti lill-FAEŻR. - Mekkaniżmu ta’ dixxiplina finanzjarja biex jiżgura li l-ammonti maqbula għall-finanzjament tal-Pilastru I tal-PAK ma jinqabżux fi kwalunkwe sena [4]. Dan il-mekkaniżmu daħal fis-seħħ fl-2007 imma s’issa għadu ma ngħatax bidu. 6. L-SPS hija mfassla biex tkun konsistenti mal-objettivi globali tal-politika agrikola komuni li timmira li "żżid il-produttività agrikola" u "għalhekk tiżgura standard tal-għixien ġust għall-komunità agrikola, b’mod partikolari billi jiżdied il-qligħ individwali ta’ persuni li jaħdmu fl-agrikoltura" [5]. Għaldaqstant, id-dħul tal-bdiewa, li kien wieħed mit-tħassib ewlieni tal-PAK sa mill-introduzzjoni tagħha, baqa’ tħassib maġġuri tal-politika. 7. Għas-sena tal-applikazzjoni 2008 (is-sena finanzjarja 2009), il-limiti massimi nazzjonali disponibbli għad-distribuzzjoni ta’ intitolamenti ta’ pagament fis-17-il Stat Membru li introduċew l-SPS s’issa ammontaw għal total ta’ EUR 31,5 biljun [6]. Fil-baġit tal-2009 l-SPS irrappreżentat 72,1 % tal-pagamenti kollha ta’ sostenn dirett tal-UE u 49,8 % tal-baġit għall-agrikoltura u l-iżvilupp rurali. TABELLA 1 LIMITI MASSIMI ANNWALI TAL-BAĠIT GĦALL-ISKEMA TA’ PAGAMENT UNIKU (f’eluf ta’ euro) | Stat Membru | Is-sena tal-applikazzjoni | | 2006 | 2007 | 2008 | il-Belġju | 475641 | 488660 | 502200 | id-Danimarka | 981539 | 987356 | 993338 | il-Ġermanja | 5644898 | 5693330 | 5741963 | l-Irlanda | 1335311 | 1337919 | 1340752 | il-Greċja | 2041887 | 2069049 | 2234039 | Spanja | 3529453 | 3542583 | 3600357 | Franza | 6060555 | 6107448 | 6159613 | l-Italja | 3593132 | 3612988 | 3827342 | il-Lussemburgu | 36602 | 37051 | 37051 | Malta | | 1668 | 3017 | il-Pajjiżi l-Baxxi | 325103 | 730632 | 743163 | l-Awstrija | 540440 | 643956 | 649473 | il-Portugall | 365645 | 413774 | 434232 | is-Slovenja | | 50454 | 62902 | il-Finlandja | 519628 | 521285 | 523362 | l-Isvezja | 630000 | 714201 | 719414 | ir-Renju Unit | 3914945 | 3931186 | 3947375 | Total | 29994779 | 30883540 | 31519593 | ELEMENTI EWLENIN TAL-SPS U MUDELLI TA’ IMPLIMENTAZZJONI 8. Kif indikat hawn fuq, l-SPS kienet il-qofol għar-riforma tal-2003 tal-PAK u bidlet il-biċċa l-kbira tal-pagamenti ta’ għajnuna diretta [7]. Il-bdiewa biss huma eliġibbli għall-SPS. Il-bidwi huwa persuna li jwettaq attività agrikola. Attività agrikola hija definita bħala l-produzzjoni tal-pjanti, it-trobbija tal-annimali jew il-manutenzjoni tal-art f’kundizzjoni agrikola u ambjentali tajba (KAAT) [8]. 9. Biex jibbenefika mill-SPS, bidwi jrid ikollu "intitolamenti ta’ pagament" u art agrikola eliġibbli għad-dispożizzjoni tiegħu. Kull intitolament ta’ pagament iddikjarat flimkien ma’ ettaru wieħed ta’ art eliġibbli jagħti dritt għal pagament ta’ SPS indaqs għall-valur tal-unità tal-intitolament ta’ pagament iddikjarat [9]. Intitolamenti ta’ pagament huma, essenzjalment, dritt kundizzjonali li jitħallas sostenn għad-dħul tal-UE, jiġifieri attiv. Huma jistgħu jkunu separati mill-art u nnegozjati independentement. 10. Intitolamenti ta’ pagament jingħataw mill-awtoritajiet nazzjonali. Il-limiti massimi nazzjonali jikkorrispondu għall-valur tal-intitolamenti kollha ta’ pagament disponibbli li l-bdiewa jistgħu jattivaw bl-art eliġibbli fit-territorju tal-istess Stat Membru. Dan il-valur huwa ogħla mill-ammonti attwalment imħallsa, għaliex il-pagamenti diretti kollha lill-bdiewa, inklużi l-pagamenti tal-SPS, huma mnaqqsa b’riżultat ta’ modulazzjoni (pereżempju, 5 % fl-2008), l-Istati Membri ma allokawx b’mod sħiħ l-ammonti kollha disponibbli, il-bdiewa ma użawx ("attivawx") l-intitolamenti ta’ pagament kollha (pereżempju, għaliex f’sena speċifika huma jaħdmu inqas ettari mill-għadd ta’ intitolamenti li huma jippossiedu) jew il-pagamenti tnaqqsu b’riżultat ta’ sanzjonijiet amministrattivi (pereżempju, fil-każ ta’ preżentazzjoni tard tal-applikazzjoni tal-għajnuna). Għaldaqstant, il-pagamenti totali magħmula taħt l-iskema ammontaw għal EUR 28,8 biljun fis-sena finanzjarja 2009 [10]. 11. Il-Belġju, id-Danimarka, il-Ġermanja, l-Irlanda, l-Italja, il-Lussemburgu, l-Awstrija, il-Portugall, l-Isvezja u r-Renju Unit introduċew l-SPS fl-2005. Spanja, Franza, il-Pajjiżi l-Baxxi, il-Finlandja u l-Greċja użaw perjodu tranżizzjonali u introduċew l-SPS sena wara, fl-2006. 12. Regoli speċifiċi japplikaw għall-Istati Membri l-ġodda li ssieħbu mal-UE fl-2004 jew fl-2007. Fil-prinċipju, huma setgħu jintroduċu l-SPS bħal Stati Membri oħra iżda s’issa Malta u s-Slovenja biss għamlu dan fl-2007. Il-Bulgarija, ir-Repubblika Ċeka, l-Estonja, Ċipru, il-Latvja, il-Litwanja, l-Ungerija, ir-Rumanija, il-Polonja u s-Slovakkja għamlu użu minn għażla li tippermettilhom jipposponu l-introduzzjoni tal-SPS sal-2013. Sadanittant, huma japplikaw skema simplifikata ta’ sostenn ibbażata fuq erja (SAPS) [11]. Is-SAPS ma kinitx inkluża fi ħdan l-ambitu tal-verifika rrappurtat fir-rapport preżenti. 13. Diversi għażliet implimentattivi kienu miftuħa fir-rigward tal-kalkolu u tal-allokazzjoni ta’ intitolamenti ta’ pagament, li għaldaqstant iddefinixxu għadd ta’ "mudelli" li fosthom setgħu jagħżlu l-Istati Membri: il-mudell storiku, il-mudell reġjonali (rata fissa) u mudelli mħallta li huma taħlita tat-tnejn: a) Il-mudell storiku [12]: Kull bidwi jingħata intitolamenti ta’ pagament li huma bħala regola bbażati fuq l-ammont medju ta’ pagamenti ta’ għajnuna rċevuti matul il-perjodu ta’ referenza ta’ tliet snin (2000, 2001 u 2002) (l-ammont storiku ta’ referenza) u l-għadd medju ta’ ettari maħduma matul dak il-perjodu taħt kwalunkwe waħda mill-iskemi ta’ sostenn akkoppjati ta’ qabel (l-erja ta’ referenza) [13]. Għaldaqstant il-valur tal-unità ta’ intitolament ta’ pagament huwa ndaqs għall-ammont ta’ referenza diviż bl-għadd ta’ intitolamenti. Dan il-metodu ta’ kalkolu jirriżulta f’differenzi sinifikanti fil-valur tal-unità ta’ intitolamenti ta’ pagament li jiġu minn nuqqas ta’ qbil dwar sostenn għas-setturi agrikoli speċifiċi matul il-perjodu ta’ referenza. b) Il-mudell reġjonali (rata fissa) [14]: Taħt il-mudell reġjonali, l-intitolamenti kollha ta’ pagament allokati lill-bdiewa ta’ reġjun/sottoreġjun definit għandhom l-istess valur ("rata fissa") u kull bidwi hu allokat intitolament ta’ pagament għal kull ettaru eliġibbli ddikjarat fl-ewwel sena tal-applikazzjoni jew, inkella, fl-aħħar sena ta’ qabel is-sena tal-introduzzjoni tal-SPS. c) Mudelli mħalltin ("ibridi"): Dawn il-mudelli jgħaqqdu elementi tal-mudell storiku u reġjonali. Il-bdiewa jirċievu ammont bażiku b’rata fissa għal kull ettaru eliġibbli flimkien ma’ persentaġġ fiss tal-pagamenti ta’ għajnuna li huma kienu rċevew fil-perjodu ta’ referenza. Mudelli ibridi jistgħu jkunu statiċi jew dinamiċi, jiġifieri t-taħlita ta’ valuri storiċi u b’rata fissa tista’ tibqa’ l-istess jew tista’ tvarja matul iż-żmien u tevolvi lejn mudell reġjonali sħiħ u b’rata fissa. Il-mudelli magħżula mis-17-il Stat Membru li japplikaw l-SPS għall-kalkolu u l-allokazzjoni ta’ intitolamenti ta’ pagament huma murija fit-tabella fl-Anness I. 14. L-Istati Membri kienu intitolati li jallokaw parti mill-pagamenti storiċi lil riżerva nazzjonali li setgħet tintuża biex tagħti intitolamenti ta’ pagament lil bdiewa ġodda li kienu bdew l-attivitajiet tagħhom wara l-perjodu ta’ referenza, bdiewa f’sitwazzjonijiet speċjali jew bdiewa milquta minn programmi ta’ ristrutturar jew ta’ żvilupp. MODIFIKI INTRODOTTI MILL-"KONTROLL TAS-SAĦĦA" TAL-2008 TAL-POLITIKA AGRIKOLA KOMUNI 15. Fl-2008 l-Kummissjoni u l-Kunsill għamlu reviżjoni tal-PAK magħrufa bħala l-"Kontroll tas-Saħħa". Il-Kunsill aċċetta l-proposti tal-Kummissjoni biex tkompli tagħmel diżakkoppjar ta’ skemi ta’ sostenn dirett li kien għadhom akkoppjati mal-produzzjoni [15]. Skemi ta’ għajnuna akkoppjata li fadal għal għalf niexef, lamtu, kittien u qanneb se jkunu wkoll diżakkoppjati u inkorporati fl-SPS sal-2013. Barra dan, il-Kontroll tas-Saħħa ssimplifika aktar ir-regoli u neħħa l-obbligu għall-bdiewa biex iżommu parti mill-art tagħhom mhux maħduma (imwarrba b’mod obbligatorju). 16. Il-Kunsill awtorizza wkoll lill-Istati Membri biex jirrevedu d-deċiżjoni oriġinali tagħhom biex jagħżlu mudell partikolari ta’ implimentazzjoni tal-SPS. L-Istati Membri li kienu għażlu l-mudell storiku jistgħu jew jiddeċiedu li jnaqqsu d-diskrepanza bejn il-valuri tal-unità ta’ intitolamenti ta’ pagament jew li jibdlu għal mudell reġjonali (sħiħ jew ibridu). Stati Membri li kienudiġà introduċew mudell reġjonali ibridu jistgħu jiddeċiedu li jnaqqsu l-komponent storiku tal-valur tal-intitolamenti ta’ pagament u għalhekk jaġġustawhom aktar qrib il-valur reġjonali. L-Istati Membri jistgħu wkoll jirrevedu l-għamla tar-reġjuni [16]. Fl-aħħar, l-Istati Membri kienu wkoll awtorizzati biex jużaw sa 10 % tal-"limiti massimi nazzjonali" tagħhom biex isostnu kwistjonijiet speċifiċi [17]. L-AMBITU, L-OBJETTIVI U L-APPROĊĊ TAL-VERIFIKA 17. Il-Qorti diġà għamlet verifika tal-implimentazzjoni tal-SPS fis-17-il Stat Membru li japplikaw is-sistema mill-2006. Ir-riżultati ta’ dawn il-verifiki kienu rrappurtati fir-Rapporti Annwali rispettivi. 18. Il-Qorti ddeċidiet ukoll li tagħmel xogħol ta’ verifika supplimentari fl-2009 u fl-2010 bl-iskop tar-rapport preżenti. Dan inkluda wkoll żjarat ta’ verifika lill-Kummissjoni Ewropea u lil tliet Stati Membri (Franza, ir-Renju Unit, l-Italja) kif ukoll analiżi dokumentarja u reviżjoni tal-istudji u l-evalwazzjonijiet. 19. Dan ir-rapport jiffoka fuq dan li ġej: - id-definizzjoni tal-benefiċjarji tal-politika, il-kundizzjonijiet tal-aċċess għal pagamenti uniċi u d-definizzjoni ta’ art eliġibbli; - il-kontribuzzjoni tal-iskema għall-objettivi tas-sostenn għad-dħul tal-bdiewa u ż-żamma tal-art agrikola f’kundizzjoni agrikola u ambjentali tajba; - l-effetti speċifiċi li ġejjin mill-mudelli varji ta’ implimentazzjoni tal-iskema; - l-iżbalji marbuta mal-kalkoli kkumplikati meħtieġa għall-istabbiliment tal-intitolamenti ta’ pagament. OSSERVAZZJONIJIET IL-BENEFIĊJARJI TAL-POLITIKA, IL-KUNDIZZJONIJIET TA’ AĊĊESS GĦAL PAGAMENTI UNIĊI U T-TWAQQIF TA’ ELEMENTI EWLENIN TAL-ISKEMA 20. Il-verifika identifikat nuqqas ta’ preċiżjoni fid-definizzjoni tal-benefiċjarji tal-SPS, ta’ attivitajiet eliġibbli u art eliġibbli kif ukoll diskrezzjoni sinifikanti fl-istabbiliment u l-implimentazzjoni ta’ elementi ewlenin tal-iskema mill-Istati Membri. DEFINIZZJONIJIET TA’ "AZJENDA", "ATTIVITÀ AGRIKOLA" U "ART GĦAD-DISPOŻIZZJONI TAL-BIDWI" 21. Il-benefiċjarji tal-SPS huma "bdiewa" involuti f’ "attività agrikola" u li għandhom "art eliġibbli" għad-"dispożizzjoni" tagħhom. Madankollu, in-nuqqas ta’ preċiżjoni fid-definizzjoni ta’ dawn l-elementi (bidwi, attività agrikola eċċ.) u l-mod kif dawn kienu sussegwentement applikati ppermetta li persuni jew entitajiet li m’għandhomx jew li għandhom attività agrikola marġinali biss jibbenefikaw mill-pagamenti tal-SPS. 22. Dispożizzjonijiet legali [18] jiddefinixxu azjenda bħala t-totalità tal-unitajiet tal-produzzjoni li l-bidwi jamministra fit-territorju tal-istess Stat Membru. Unità ta’ produzzjoni hija biċċa azjenda ta’ art agrikola (inklużi żoni tal-għalf) jew ta’ annimal li jagħti d-dritt għal pagamenti diretti fil-perjodu ta’ referenza. L-Attività agrikola hija l-produzzjoni, it-trobbija jew it-tkabbir ta’ prodotti agrikoli inklużi l-ħsad, il-ħlib, it-trobbija tal-annimali u ż-żamma tal-annimali għall-finijiet ta’ biedja, jew iż-żamma tal-art f’KAAT. 23. Għaldaqstant il-qafas legali ma jeħtieġx benefiċjarji: a) li jkunu proprjetarji tal-art jew ta’ kwalunkwe mezz ieħor ta’ produzzjoni agrikola, b) li jkunu produtturi ta’ oġġetti agrikoli u c) li jaqilgħu d-dħul tagħhom mill-bejgħ tal-prodott tal-attività agrikola tagħhom fis-suq. 24. Fir-rigward tad-disponibbiltà tal-art, il-qafas inizjali legali għall-SPS kien jeħtieġ li l-applikanti jkollhom għad-dispożizzjoni tagħhom, għal perjodu ta’ mill-inqas 10 xhur [19], art eliġibbli li tikkorrispondi għall-għadd ta’ intitolamenti ta’ pagament li huma kellhom fil-pussess tagħhom. Id-dispożizzjoni, li kienet meqjusa bħala restrittiva żżejjed, ġiet sostitwita fl-2008 bl-obbligu li l-art tkun għad-dispożizzjoni tal-bidwi f’data fissa [20]. Madankollu, id-dispożizzjonijiet legali ma jiddefinixxux it-terminu "għad-dispożizzjoni tal-bidwi" jew "ġestjoni ta’ unitajiet ta’ produzzjoni". Bħala riżultat, l-art iddikjarata tista’ tkun għad-dispożizzjoni ta’ kwalunkwe persuna oħra għal kwalunkwe perjodu ta’ żmien barra minn din id-data fissa matul l-istess sena kalendarja, mingħajr ma dan jolqot il-kwalifika tar-rikorrent bħala "bidwi". 25. Uħud mill-Istati Membri stinkaw biex jimmiraw l-għajnuna tal-SPS għal kategoriji speċifiċi ta’ bdiewa. Bħala eżempju, il-Lussemburgu jeħtieġ li l-applikanti jkollhom il-makkinarju jew it-tagħmir agrikolu neċessarju. Fi Franza, l-awtoritajiet iqisu li l-bidwi huwa l-persuna li jġarrab ir-riskji ekonomiċi tal-attivitajiet agrikoli li hu jwettaq fl-art iddikjarata għall-SPS. Din hi l-persuna li tieħu d-deċiżjonijiet ekonomiċi jiġifieri li tikseb il-fatturi ta’ kontribut (bħall-art, il-makkinarju, iż-żrieragħ eċċ.) u ġġib id-dħul tagħha mill-bejgħ ta’ dak li tipproduċi l-azjenda agrikola. 26. Benefiċjarju li jwettaq l-attività agrikola meħtieġa minn ħaddiema b’salarju huwa meqjus bħala bidwi. Madankollu, meta l-art tinkera u l-kerrej iġarrab ir-riskju ekonomiku tal-attività agrikola, huwa ma jirċevix l-għajnuna tal-SPS jekk id-dispożizzjonijiet tal-ftehim tal-kera jispeċifikaw li s-sid tal-art jibqa’ l-benefiċjarju ekonomiku tal-attività mwettqa. Il-verifika żvelat għadd ta’ każijiet ta’ dan it-tip [21]. F’dawn il-każijiet, l-għajnuna tal-SPS tħallset lis-sidien tal-artijiet fuq kundizzjoni li l-kerrejja jżommu l-art f’KAAT f’isimhom. KAXXA 2 BENEFIĊJARJI TAL-GĦAJNUNA TAL-SPS LI MA JĠORRUX IR-RISKJU EKONOMIKU TAL-BIEDJA Il-verifika tal-Qorti wriet għadd ta’ każijiet fejn bidwi li jikri kien tħallas taħt skema ta’ sostenn għal żoni inqas preferiti iżda fejn il-pagament uniku mehmuż ma’ dan l-istess pakkett kien tħallas lil benefiċjarju ieħor (is-sid tal-art). Każijiet bħal dawn kienu frekwenti taħt il-mudell reġjonali (ibridu) għaliex, fis-sena tal-introduzzjoni tal-iskema, intitolamenti ta’ pagamenti kienu allokati lil kull persuna li ddikjarat art eliġibbli, kemm jekk dan kien produttur agrikolu jew le. PAGAMENTI LIL BDIEWA RTIRATI TALLI SSODISFAW L-OBBLIGI MINIMI TAL-KAAT 27. Qabel l-SPS, jiġifieri taħt l-iskemi ta’ pagament akkoppjati ta’ qabel, meta bidwi kien jirtira, huwa ma baqax aktar intitolat għal għajnuna diretta peress li kien temm il-produzzjoni agrikola. Bl-introduzzjoni tal-SPS, bdiewa li kienu ħelsu mill-azjenda oriġinali tagħhom setgħu jżommu l-intitolamenti tagħhom u jattivawhom fuq art mikrija li fuqha huma ma kellhom ebda attività billi jidħlu f’kostruzzjonijiet kumplessi mfassla biex jissodisfaw ir-rekwiżiti tar-regolamenti. F’dawn il-każijiet, dawk li ħadu l-azjenda oriġinali setgħu jirċievu intitolamenti ġodda mir-riżerva nazzjonali. 28. Skont studju li sar mill-Kummissjoni [22], l-introduzzjoni tal-SPS ittardjat l-irtirar reali tal-bdiewa, għaliex l-iskema tippermettilhom li jżommu l-intitolamenti ta’ pagament u l-azjendi tagħhom (li jistgħu jikkonsistu biss f’art mikrija b’valur baxx b’obbligi minimi tal-KAAT). Madankollu, l-awtoritajiet nazzjonali ma setgħux jipprovdu informazzjoni affidabbli lill-Qorti dwar l-iskala ta’ dawn il-każijiet. Il-Qorti sabet li fi Stat Membru wieħed (Franza), sabiex jiġu evitati dawn il-każijiet, il-leġiżlazzjoni tipprovdi li l-aċċess għall-iskema ta’ pensjoni tal-bidwi nazzjonali hija permessa biss jekk il-bdiewa jagħmlu trasferiment tal-intitolamenti kollha ta’ pagament u tal-art tagħhom, b’eċċezzjoni possibbli ta’ pakkett ta’ sussistenza. Madankollu, b’mod ġenerali, hemm riskju li l-ħruġ ittardjat mill-biedja, imħeġġeġ mill-introduzzjoni tal-SPS, jagħmel impatt negattiv fuq ir-ristrutturar tas-settur agrikolu. KAXXA 3 BENEFIĊJARJI TAL-SPS LI ĦELSU MILL-IMPRIŻI ORIĠINALI TAGĦHOM Fl-Italja, il-Qorti sabet produtturi ta’ qabel ta’ ċereali u tabakk li kellhom intitolamenti ta’ pagament ta’ valur għoli li kienu ttrasferew l-art kollha tagħhom lil bdiewa oħra u krew bi prezz baxx art ta’ mergħa fqira f’reġjuni fil-muntanji li huma konsiderevolment ’il bogħod mill-azjendi oriġinali tagħhom kif ukoll mir-residenza tagħhom. Fil-prattika, bdiewa lokali kienu permessi li jirgħu l-annimali tagħhom fuq dik l-art mingħajr ħlas li kienet meqjusa adegwata biex iżżommha f’KAAT. F’każ ieħor, bidwi rtirat kien għamel trasferiment tal-azjenda tiegħu lil membri tal-familja u ddikjara art pubblika għal skop waħdieni biex jattiva l-intitolamenti tiegħu mingħajr ma kellu ebda dritt tal-użu tal-art iddikjarata [23]. BENEFIĊJARJI ĠODDA 29. Wara l-introduzzjoni tal-SPS, il-Qorti identifikat għadd ta’ benefiċjarji ġodda li l-attivitajiet agrikoli tagħhom jiffurmaw biss parti insinifikanti mill-attivitajiet ekonomiċi globali tagħhom jew li l-kummerċ prinċipali tagħhom ma jikkonsistix f’eżerċizzju ta’ attività agrikola. Każijiet inkwistjoni jinkludu klabbijiet rikreattivi u sportivi, kumpaniji ta’ ferroviji, riżervi naturali, ajruporti u kunsilli tal-ibliet, proprjetajiet tal-kaċċa u tal-isport, korpi governattivi, skejjel u siti ta’ kampeġġ. 30. Fost dawn il-benefiċjarji l-ġodda, il-verifika identifikat investituri li xtraw intitolamenti ta’ pagament (xi drabi ta’ valur għoli) li huma attivaw fuq art ta’ valur baxx, biex b’hekk ikollhom dħul garantit u attraenti ħafna fuq l-investimenti tagħhom (ara l-paragrafi 66 u 67). 31. Matul il-Kontroll tas-Saħħa, kien rikonoxxut li s-sostenn għad-dħul agrikolu m’għandux ikun allokat lil "persuni fiżiċi jew ġuridiċi li l-attivitajiet agrikoli tagħhom jiffurmaw biss parti insinifikanti mill-attivitajiet ekonomiċi globali tagħhom jew li l-objettivi prinċipali tan-negozju jew tal-kumpanija tagħhom ma jikkonsistux f’eżerċizzju ta’ attività agrikola" [24]. Madankollu r-regolament ħalla f’idejn l-Istati Membri biex jiddeċiedu li jeskludu dawn il-benefiċjarji permezz ta’ dispożizzjonijiet legali xierqa. L-ebda Stat Membru għad m’għamel użu minn din l-għażla u l-għajnuna tal-SPS għadha qed titħallas lil dawn il-benefiċjarji. La l-Istati Membri li ġew miżjura u lanqas il-Kummissjoni m’għandhom informazzjoni preċiża dwar l-għadd ta’ dawn il-benefiċjarji u l-ammont tal-għajnuna tal-SPS li huma rċevew. Minħabba li l-limiti massimi nazzjonali huma fissi, l-aċċettazzjoni ta’ dawn il-benefiċjarji l-ġodda tnaqqas l-ammont ta’ għajnuna disponibbli għall-benefiċjarji prinċipali mmirati għall-għajnuna tal-SPS. L-ISTATI MEMBRI STABBILEW ELEMENTI EWLENIN TAL-ISKEMA TAL-SPS F’MODI DIFFERENTI ĦAFNA 32. L-Istati Membri għandhom jiddeċiedu dwar l-implimentazzjoni dettaljata ta’ għadd ta’ elementi ewlenin tal-SPS. Każijiet inkwistjoni jinkludu l-aċċess għal membri ġodda, id-definizzjoni tal-attivitajiet agrikoli minimi li jridu jitwettqu fuq l-art iddikjarata jew il-kundizzjonijiet għall-benefiċċju mill-konsolidament ta’ intitolamenti ta’ pagament. L-AĊĊESS GĦAL MEMBRI ĠODDA FL-SPS JIDDEPENDI ĦAFNA FUQ IL-POLITIKI TA’ IMPLIMENTAZZJONI TAL-ISTATI MEMBRI 33. Persuni li jixtiequ jidħlu għal attivitajiet tal-biedja fil-prinċipju m’għandhom l-ebda dritt għall-għajnuna taħt l-SPS, sakemm ma huma jiksbu azjenda agrikola eliġibbli flimkien mal-intitolamenti ta’ pagament mehmuża, jew jixtru dawn l-intitolamenti fis-suq. L-Istati Membri huma awtorizzati wkoll li jużaw ir-riżervi naturali tagħhom biex jagħtu intitolamenti ta’ pagament lil bdiewa ġodda li jibdew l-attività agrikola tagħhom. Dan isir taħt kundizzjoni li huma ma kellhom ebda attivitajiet agrikoli f’isimhom jew għar-riskju tagħhom fil-ħames snin qabel il-bidu tal-attività agrikola tagħhom [25]. 34. Il-verifika sabet li wħud mill-Istati Membri użaw ir-riżerva bħala strument ta’ politika biex tippromwovi d-dħul fis-settur agrikolu billi tipprovdi bdiewa ġodda bl-intitolamenti ta’ pagament. 35. Madankollu, fi Stati Membri oħra, minkejja domanda għal intitolamenti ta’ pagament minn bdiewa ġodda, m’hemmx politika speċifika u m’hemmx approprjazzjonijiet disponibbli fir-riżerva nazzjonali. Għalhekk, membri ġodda għandhom jiksbu intitolamenti ta’ pagament li jistgħu jinvolvu investimenti sostanzjali u jpoġġu ostakli sinifikanti għad-dħul. Mal-medda taż-żmien, aktar u aktar bdiewa ġodda jistgħu jesperjenzaw diffikultà fil-ksib tal-intitolamenti ta’ pagament. Sadanittant, 57,5 % tal-bdiewa fl-Unjoni Ewropea għandhom ’il fuq minn 55 sena u wieħed minn kull tlieta għandu ‘l fuq minn 65 sena [26]. Għaldaqstant huwa fl-interess tas-settur dinamiku u innovattiv tal-biedja li jkun iffaċilitat l-istabbiliment ta’ bdiewa attivi ġodda. ART ELIĠIBBLI U ATTIVITAJIET AGRIKOLI MINIMI MEĦTIEĠA MHUX DEJJEM KIENU SPJEGATI ĊAR 36. Hemm tliet tipi ta’ art eliġibbli — raba’ li jinħadem, mergħat permanenti u għelejjel permanenti [27]. Madankollu, l-Istati Membri jiddeċiedu dwar l-ispeċifikazzjonijiet dettaljati dwar x’jikkostitwixxi pakkett eliġibbli. F’uħud mill-Istati Membri art marġinali u boskijiet li tradizzjonalment jintużaw għall-mergħa okkażjonali huma aċċettati bħala eliġibbli filwaqt li, fi Stati Membri oħra, din l-art hi eskluża mill-għajnuna tal-SPS. Din l-art marġinali tista’ tikber ħafna malajr bl-arbuxelli u l-foresti li jagħmluha inadegwata għal skopijiet agrikoli. 37. Fir-rigward tad-definizzjoni tal-attivitajiet konkreti li l-bdiewa jridu jwettqu biex iżommu l-art tagħhom f’KAAT, il-leġiżlazzjoni tal-UE tistipula biss objettivi ġenerali fir-rigward tal-erożjoni tal-ħamrija, tal-materja organika fil-ħamrija, tal-istruttura tal-ħamrija u tal-livell minimu ta’ manutenzjoni meħtieġ. Dan l-aspett tal-aħħar huwa ta’ importanza partikolari għal art li mhux tintuża aktar għal skopijiet ta’ produzzjoni. Id-definizzjoni tal-istandards minimi li għandhom ikunu osservati titħalla għad-diskrezzjoni tal-Istati Membri li jadattawhom għall-karatteristiċi speċifiċi tar-reġjuni. B’konsegwenza ta’ dan, il-bdiewa jistgħu jirċievu pagamenti annwali mingħajr ma jkollhom jagħmlu kwalunkwe attività ta’ manutenzjoni speċifika jew jagħmlu biss attività minima mhux frekwenti, bħall-ġlieda kontra l-invażjoni ta’ veġetazzjoni mhux mixtieqa jew il-qtugħ tal-ħaxix darba fi tliet jew ħames snin. Fejn il-bdiewa jonqsu milli jagħmlu anki l-minimu stipulat, huma jirriskjaw tnaqqis moderat ta’ pagamenti tal-SPS taħt ir-regoli ta’ cross-compliance [28]. KAXXA 4 DEFINIZZJONI WIESGĦA TA’ ART ELIĠIBBLI U ATTIVITAJIET AGRIKOLI MINIMI Id-dispożizzjonijiet li jikkonċernaw il-KAAT għandhom impatt konsiderevoli fir-Renju Unit (l-Iskozja), fejn il-parti maġġuri ta’ art agrikola hija art tal-mergħa selvaġġa, li kważi nofsha hija ddikjarata taħt l-SPS [29]. Il-biċċa l-kbira ta’ din l-art tinsab f’żoni inqas preferiti. Ir-regoli nazzjonali applikabbli għal żoni anqas preferiti jeħtieġu li l-art tkun maħduma b’mod attiv. B’kuntrast, taħt l-SPS l-istess art hi eliġibbli fuq il-kundizzjoni waħdanija li min jagħmel it-talba jimpenja ruħu biex ma jwettaqx attivitajiet speċifiċi li jistgħu jibdlu l-istat naturali tal-art, pereżempju, xogħlijiet ta’ drenaġġ jew il-ħrit tal-art. Il-Qorti identifikat benefiċjarji individwali li rċevew bejn wieħed u ieħor diversi mijiet ta’ eluf u sa ’l fuq minn miljun euro fis-sena f’għajnuna tal-SPS mingħajr ma kellhom ebda attività agrikola fuq din l-art, inkluża riżerva naturali li għal għexieren ta’ snin ma ntużatx għall-biedja. Huwa stmat li l-għajnuna tal-SPS fil-preżent qed titħallas b’relazzjoni ma’ madwar 150000 ettaru ta’ pakketti bħal dawn. +++++ TIFF +++++ Sors: Il-Qorti Ewropea tal-Awdituri. +++++ TIFF +++++ Sors: Il-Qorti Ewropea tal-Awdituri. Fi Spanja, art tal-mergħa fil-muntanji li parzjalment hija bosk u blat kienet meqjusa eliġibbli minkejja li l-bdiewa ma kinux meħtieġa jwettqu kwalunkwe manutenzjoni partikolari. Rekwiżiti tad-densità f’termini ta’ bhejjem biex jiżguraw il-manutenzjoni ta’ mergħat permanenti f’livell xieraq kienu biss volontarji. Fl-Italja, mergħa permanenti trid tinħasad u jridu jirgħu l-annimali fuqha. Dan l-obbligu japplika wkoll għal żoni ta’ boskijiet jew ta’ muntanji li jintużaw għall-mergħa. L-awtoritajiet nazzjonali introduċew sistema ta’ koeffiċjenti ta’ tnaqqis biex jidentifikaw żoni ineliġibbli mingħajr veġetazzjoni tal-ħaxix. Kif il-Qorti diġa semmiet fir-Rapport Annwali tagħha għas-sena finanzjarja 2007, il-koeffiċjenti ta’ tnaqqis issottovalutaw żoni bħal dawn. +++++ TIFF +++++ Sors: Il-Qorti Ewropea tal-Awdituri. Il-Qorti sabet ukoll li, fl-Italja, il-benefiċjarji għadhom jitħallsu abbażi ta’ informazzjoni ħażina dwar l-użu tal-art, għalkemm il-pakketti ddikjarati reġgħu lura għall-istat naturali tagħhom u ma jistgħux jintużaw aktar għall-mergħa tal-annimali tal-azjenda agrikola. Fi Franza, ir-regoli nazzjonali jobbligaw lill-bdiewa biex iżommu l-art f’KAAT permezz tal-mergħa tal-annimali jew tal-ħsad annwali tal-art, iżda standards speċifiċi jistgħu jiġu adottati f’livell lokali. Dan irriżulta f’sitwazzjoni fejn, f’ċerti reġjuni, pagament sħiħ tal-għajnuna tal-SPS jista’ jinkiseb għal pakketti li għandhom sa 30 % ta’ żoni ineliġibbli, bħal blat, buxx u siġar. +++++ TIFF +++++ Sors: Il-Qorti Ewropea tal-Awdituri. UŻU TEMPORANJU TAL-ART GĦAL ATTIVITAJIET MHUX AGRIKOLI 38. Meta ġiet introdotta l-SPS, il-leġiżlazzjoni ma ppermettietx il-pagament ta’ għajnuna meta pakketti ntużaw għal attivitajiet mhux agrikoli. Bħala riżultat tal-Kontroll tas-Saħħa [30], din l-art issa hija meqjusa eliġibbli sakemm l-attività agrikola tista’ tinħadem mingħajr ma jkollha ostakli sinifikanti bl-intensità, in-natura, id-dewmien u t-tnaqqis tal-attività mhux agrikola [31]. Madankollu, l-Istati Membri jiddeċiedu dwar id-definizzjoni preċiża ta’ sitwazzjonijiet bħal dawn. Il-Qorti sabet każijiet fejn l-awtoritajiet nazzjonali kienu allokaw intitolamenti ta’ pagament li kienu attivati għal pakketti li ntużaw primarjament għal attivitajiet rikreattivi. EFFETTI NEGATTIVI TAL-KONSOLIDAMENT TA’ INTITOLAMENTI TA’ PAGAMENT 39. Il-pagament tal-għajnuna tal-SPS huwa assoċjat mal-objettiv li jiġi evitat l-abbandun ta’ art agrikola [32]. Taħt il-mudell storiku, biex jinkiseb l-ammont teoretiku sħiħ tal-pagamenti, il-bdiewa jridu jkomplu jaħdmu l-istess għadd ta’ ettari li huma ħadmu matul il-perjodu ta’ referenza [33]. Il-leġiżlazzjoni [34] tipprovdi għal eċċezzjonijiet għal bdiewa li kienu milquta minn programmi ta’ ristrutturar u żvilupp. Bdiewa milquta minn dawn il-miżuri setgħu jibdlu l-intitolamenti ta’ pagament storiċi tagħhom ma’ għadd iżgħar ta’ intitolamenti b’valur ta’ unità ogħla. Din il-proċedura tissejjaħ "konsolidament". Il-bdiewa jeħtieġu inqas art biex jattivaw l-intitolamenti ta’ pagament tagħhom filwaqt li jżommu l-livell storiku tagħhom ta’ għajnuna. Każijiet inkwistjoni jinkludu art agrikola li kienet afforestata taħt programm pubbliku jew bdiewa li kienu tilfu wħud mill-pakketti tagħhom minħabba l-organizzazzjoni mill-ġdid ta’ art agrikola fil-qafas ta’ tqassim mill-ġdid tal-pakketti. 40. Il-Qorti sabet li l-konsolidament ta’ intitolamenti ta’ pagament ġara f’ċirkostanzi għajr dawk li kienu previsti mil-leġiżlazzjoni. 41. Minħabba li bdiewa li bbenefikaw minn dan il-konsolidament jeħtieġu anqas art biex jirċievu l-istess ammont ta’ għajnuna, l-art li jkun fadal tista’ tittieħed minn kwalunkwe bidwi ieħor li jista’ jattiva intitolamenti ta’ pagament tiegħu stess fuqha jew minn bidwi ġdid li jirċievi intitolamenti ta’ pagament mir-riżerva nazzjonali. B’riżultat ta’ dan, aktar għajnuna titħallas b’rabta mal-istess żona. Inkella, hemm riskju li l-art żejda tiġi abbandunata u ma tibqax tinżamm f’KAAT. KAXXA 5 KONSOLIDAMENT F’ĊIRKOSTANZI MHUX PREVISTI MIR-REGOLAMENTI Fi Franza, il-Qorti sabet li l-awtoritajiet ma qisux it-totalità tal-art agrikola li ċerti produtturi tal-ħalib kellhom fil-pussess tagħhom meta l-primjum għal prodotti tal-ħalib kien separat fl-2006 u qassmu l-ammont ta’ dan il-primjum f’wiċċ tal-art ħafna iżgħar. F’każ wieħed il-bidwi li qabel kien uża 70 ettaru kellu l-intitolamenti tiegħu mqassma għal żewġ ettari biss. Bl-istess mod, lanqas ma ġiet meqjusa art ta’ mergħa komuni li benefiċjarji ta’ pagamenti ta’ estensifikazzjoni kienu użaw fil-perjodu ta’ referenza bħala żoni tal-għalf ma ġiet meqjusa. Dan effettivament ippermetta lill-benefiċjarji biex jikkonsolidaw l-intitolamenti ta’ pagament tagħhom fuq żoni tal-art iżgħar f’ċirkostanzi mhux ipprovduti mir-regolamenti. PROPORZJON GĦOLI TAL-GĦAJNUNA TAL-SPS IMUR GĦALL-AZJENDI AGRIKOLI AKBAR, U L-KONTRIBUZZJONI TAL-ISKEMA GĦAL AGRIKOLTURA FAVUR L-AMBJENT HIJA LIMITATA L-GĦAJNUNA TAL-SPS TIRRAPPREŻENTA SEHEM IMPORTANTI TAD-DĦUL TAL-BDIEWA IŻDA MA HEMM L-EBDA DISTINZJONI BEJN BDIEWA BI DĦUL BAXX U DAWK BI DĦUL GĦOLI 42. Fl-2008 kien hemm 4,49 miljun benefiċjarju tal-għajnuna tal-SPS filwaqt li l-pagamenti totali taħt l-iskema ammontaw għal EUR 28,7 biljun għas-sena tal-applikazzjoni 2008 [35]. Madankollu l-livell ta’ sostenn għad-dħul ivarja b’mod sinifikanti bejn l-Istati Membri u bejn il-bdiewa. Id-distribuzzjoni tal-SPS bejn l-Istat Membru tiddependi ħafna fuq id-daqs tagħhom u fuq l-importanza tas-setturi agrikoli tagħhom kif rifless fil-limiti massimi nazzjonali. Id-distribuzzjoni bejn benefiċjarji individwali tiddependi fuq il-mudell ta’ implimentazzjoni magħżul mill-Istati Membri, il-wiċċ tal-art agrikola maħduma fil-perjodu ta’ referenza, il-livell ta’ sussidju fis-settur li fih kienu impenjati l-bdiewa fil-perjodu ta’ referenza u l-għadd ta’ ettari li huma attwalment jaħdmu. GRAFIKA 1 PAGAMENTI DIRETTI GĦAL KULL AZJENDA FL-2008 +++++ TIFF +++++ Sors: Il-Qorti Ewropea tal-Awdituri fuq bażi ta’ data ta’ pagament mill-Kummissjoni Ewropea. 43. Pagamenti diretti, li jinkludu l-SPS u l-għajnuna akkoppjata jirrappreżentaw sehem importanti mid-dħul tal-azjenda agrikola [36], li jindika d-dependenza għolja tas-settur agrikolu fit-totalità tiegħu fuq is-sostenn tal-UE. Il-Qorti tinnota madankollu li madwar l-UE 74,4 % tal-bdiewa jaħdmu part-time jiġifieri li dawn ma jaqilgħux id-dħul kollu tagħhom mill-agrikoltura [37]. 44. Filwaqt li l-SPS tidher li tissodisfa l-objettiv tagħha li tikkontribwixxi b’mod sinifikanti għad-dħul tal-bdiewa, id-distribuzzjoni ta’ sussidji lil bdiewa individwali tibqa’ essenzjalment ibbażata fuq il-wiċċ tal-art maħduma u għalhekk proporzjon għoli tal-għajnuna tal-SPS għadha tmur għal azjendi agrikoli kbar, bħalma kien il-każ taħt is-sistema ta’ qabel. Hemm kontradizzjoni fit-tfassil tal-SPS li min-naħa waħda hija maħsuba bħala sostenn għal dħul individwali u l-fatt li d-distribuzzjoni tagħha ftit tqis iċ-ċirkostanzi speċifiċi tar-riċevitur. ANALIŻI TAD-DISTRIBUZZJONI: PRIMARJAMENT L-SPS TIBBENEFIKA FTIT BENEFIĊJARJI IŻDA KBAR 45. Ir-riforma tal-PAK tal-2003 żammet il-kunċett ta’ pagamenti ta’ kumpens, li jfisser li l-SPS l-ġdida għandha tirriżulta li żżomm bejn wieħed u ieħor l-ammont ta’ sussidji li bidwi kien irċieva qabel taħt l-iskema ta’ għajnuna diretta ta’ qabel. Fil-mudelli kollha, azjendi agrikoli kbar għandhom livell ogħla ta’ sostenn għad-dħul [38]. 46. Fil-livell tal-bidwi, il-mudelli storiċi u, sa ċertu punt, dawk ibridi jikkonservaw id-differenzi individwali sinifikanti għas-speċifiku settur ta’ livelli ta’ sostenn tal-passat. L-analiżi tal-Kummissjoni tad-distribuzzjoni ta’ intitolamenti ta’ pagament f’termini ta’ valur għal kull ettaru turi li dan irriżulta f’differenzi sinifikanti bejn Stati Membri li għażlu l-mudell storiku u dawk li introduċew mudell ibridu [39]. Dan huwa evidenti partikolarment fi Stati Membri b’setturi li bbenefikaw minn livelli għoljin ta’ sostenn għal kull ettaru bħaż-żejt taż-żebbuġa, il-qoton jew it-tabakk mhux maħdum, għalkemm id-daqs tal-pakketti individwali jistgħu jkunu relattivament żgħar. Fi Stati Membri bi produzzjoni intensiva tal-annimali, bħall-Pajjiżi l-Baxxi, l-għajnuna tal-SPS għal kull ettaru tista’ tkun għolja wkoll fejn azjendi agrikoli għandhom ftit art b’rabta mal-attivitajiet ta’ produzzjoni tal-annimali tagħhom filwaqt li, f’żoni b’biedja estensiva, il-pagamenti għal kull ettaru jistgħu jkunu baxxi ħafna. Din is-sitwazzjoni se tisparixxi bil-mod il-mod sal-2013 fid-Danimarka, fil-Ġermanja u fir-Renju Unit (l-Ingilterra) biss, għaliex dawn l-Istati Membri ddeċidew li jnaqqsu l-komponent storiku favur valur uniformi ta’ kull intitolament ta’ pagament. KAXXA 6 DIFFERENZI F’VALURI TA’ UNITÀ TA’ INTITOLAMENTI TAĦT IL-MUDELL STORIKU Skont l-intensità tal-produzzjoni, fis-settur taż-żejt taż-żebbuġa, l-għajnuna għall-produzzjoni varjat bejn diversi mijiet u diversi eluf ta’ euro għal kull ettaru. Fis-settur tat-tabakk, l-għajnuna ammontat għal diversi eluf ta’ euro għal kull ettaru. Fis-settur tal-qoton, l-għajnuna akkoppjata inkluża fl-ammont ta’ referenza kienet bejn EUR 966 għal kull ettaru fil-Greċja u EUR 1202 għal kull ettaru fil-Portugall. Intitolamenti ta’ pagament għal primjums tal-annimali jista’ jkollhom valuri ta’ unità għal kull ettaru sa EUR 5000 f’każijiet ta’ produzzjoni intensiva. Min-naħa l-oħra l-valur ta’ unità ta’ intitolamenti ta’ pagament f’żoni b’biedja estensiva ta’ ngħaġ u mogħoż jista’ jkollu valur negliġibbli. 47. L-analiżi tad-distribuzzjoni tal-għajnuna tal-SPS fost il-benefiċjarji tenfasizza l-konċentrazzjoni ta’ sostenn fuq għadd żgħir ta’ bdiewa. Fl-2009 (għas-sena tal-applikazzjoni 2008), 84 % tal-benefiċjarji rċevew inqas minn EUR 10000 li jirrappreżentaw 25 % tal-valur totali tal-pagamenti. Għall-kuntrarju, 0,41 % tal-benefiċjarji rċevew ’il fuq minn EUR 100000 li jirrappreżentaw 12,78 % tal-valur totali tal-pagamenti [40]. Dan jintwera permezz tat-Tabella 2 u l-Grafika 2. 48. Fil-qafas tal-Kontroll tas-Saħħa tal-PAK, il-Kummissjoni qieset li tagħmel limiti massimi għal pagamenti diretti lil benefiċjarji individwali. Fl-aħħar il-Kunsill iddeċieda [41] li jżid b’mod marġinali l-modulazzjoni obbligatorja għal benefiċjarji kbar ħafna u li jissoġġetta pagamenti ogħla minn EUR 300000 għal modulazzjoni addizzjonali ta’ 4 %. Dan l-aġġustament addizzjonali li jolqot għadd limitat ħafna ta’ benefiċjarji (madwar 2 500) ma jagħmilx impatt sinifikanti fuq id-distribuzzjoni globali tal-għajnuna. TABELLA 2 DISTRIBUZZJONI TAL-PAGAMENTI TAL-SPS (IS-SENA TAL-APPLIKAZZJONI 2008) Sors: Il-Qorti Ewropea tal-Awdituri bbażata fuq id-data ta’ pagament tal-Kummissjoni Ewropea (CATS). Pagament Annwali tas-sostenn tal-SPS (EUR) | Għadd ta’ benefiċjarji | % mill-benefiċjarji totali | % tal-ammont irċevut mill-pagamenti totali | < 500 | 1395721 | 31,08 | 1,18 | ≥ 500 u <5 000 | 1912824 | 42,60 | 12,48 | ≥ 5000 u <10 000 | 458464 | 10,21 | 11,43 | ≥10 000 u < 50000 | 642954 | 14,32 | 47,67 | ≥ 50000 u < 100000 | 62210 | 1,39 | 14,46 | ≥ 100000 u < 300000 | 15927 | 0,35 | 8,30 | ≥ 300000 u < 500000 | 1500 | 0,03 | 1,99 | ≥ 500000 u < 1000000 | 783 | 0,02 | 1,81 | ≥ 1000000 | 144 | 0,00 | 0,68 | It-Total Finali | 4490527 | | | IS-SOSTENN TAL-SPS LA JIRRIFLETTI L-ISPEJJEŻ TAL-MANUTENZJONI TAL-ART U LANQAS L-ESTERNALITAJIET POŻITTIVI PUBBLIĊI 49. Ir-riforma tal-2003 għamlet pagament sħiħ tal-għajnuna tal-SPS lill-bdiewa b’kundizzjoni li jikkonformaw mal-obbligi tal-biedja ambjentali u sostenibbli (l-hekk imsejħa obbligi ta’ cross-compliance) introdotti minn dik ir-riforma. Il-cross-compliance saret għalhekk, argument importanti fil-ġustifika tal-pagamenti lill-bdiewa. Dawn l-istandards, li l-biċċa l-kbira tagħhom diġà eżistew qabel ir-riforma tal-2003, huma meqjusa li "jinvolvu ... żieda fl-ispejjeż tal-produzzjoni għal artijiet agrikoli fil-Komunità" [42]. 50. Il-manutenzjoni tal-art f’KAAT hija fl-interess tal-pubbliku, minħabba li l-potenzjal tal-produzzjoni tal-art huwa kkonservat u minħabba effetti pożittivi oħra li jistgħu jirriżultaw minn manutenzjoni regolari, pereżempju, il-ħarsien tal-ilma kontra t-tniġġis, il-prevenzjoni tan-nar jew il-preservazzjoni ta’ karatteristiċi u ħabitati tal-pajsaġġ. GRAFIKA 2 DISTRIBUZZJONI TA’ SOSTENN GĦAD-DĦUL TAL-SPS FL-2008 (EUR FIS-SENA) +++++ TIFF +++++ Sors: Il-Qorti Ewropea tal-Awdituri bbażata fuq id-data ta’ pagament tal-Kummissjoni Ewropea (CATS). 51. M’hemm l-ebda rabta diretta bejn l-għajnuna tal-SPS u l-ispejjeż imġarrba minn bdiewa biex jikkonformaw mal-istandards obbligatorji għal prattiki tal-biedja taħt il-cross-compliance u lanqas dawn l-ispejjeż ma ġew ikkwantifikati. Għaldaqstant huwa possibbli li azjendi agrikoli f’żoni ta’ qligħ għoli jirċievu livell għoli ta’ għajnuna mingħajr obbligi partikolarment rigorużi tal-KAAT filwaqt li, min-naħa l-oħra, azjenda agrikola f’żona ta’ qligħ baxx b’obbligi diffiċli tal-KAAT se tirċievi biss livell baxx ta’ għajnuna. 52. In-nuqqas ta’ konformitá mal-obbligi ta’ cross-compliance, bħala regola, jirriżulta biss fi tnaqqis tal-ammont sħiħ tal-SPS u għajnuna oħra mħallsa lill-bidwi li ma jkunx konformi. Il-Qorti nnutat li fil-prattika dan it-tnaqqis huwa negliġibbli għall-biċċa l-kbira u rari jkun applikat (jekk biss minħabba li ta’ spiss ma jintlemaħx, minħabba li l-għadd ta’ bdiewa ċċekkjati kull sena għall-cross-compliance hu baxx ħafna) [43]. 53. Huwa wkoll impossibbli, fil-preżent, li tiġi stabbilita rabta diretta bejn l-għajnuna tal-SPS u l-esternalitajiet pożittivi pubbliċi li jirriżultaw minn attivitajiet agrikoli, jiġifieri s-servizzi li l-benefiċjarji tal-għajnuna tal-SPS jagħtu lill-pubbliku inġenerali biex jiġu rispettati r-rekwiżiti ambjentali fl-operazzjoni tal-azjenda agrikola tagħhom u biex issir manutenzjoni tal-art agrikola f’KAAT. EFFETTI SPEĊIFIĊI ĠEJJIN MIT-TFASSIL TAL-ISKEMA U L-POLITIKI TA’ IMPLIMENTAZZJONI TAL-ISTATI MEMBRI TRAQQIGĦ TA’ MUDELLI, VARJANTI U POLITIKI TA’ IMPLIMENTAZZJONI MADWAR L-ISTATI MEMBRI 54. Kif imsemmi hawn fuq, ħafna għażliet ta’ implimentazzjoni huma miftuħa għall-Istati Membri, kull mudell jinvolvi kalkoli kumplikati ta’ intitolamenti individwali għal għajnuna. 55. Il-biċċa l-kbira tal-Istati Membri tal-UE 17 għażlu l-mudell storiku. Malta u s-Slovenja biss għażlu tranżizzjoni immedjata għal mudell reġjonali b’rata fissa. Fid-Danimarka, fil-Ġermanja, u f’reġjun wieħed tar-Renju Unit (l-Ingilterra), wara perjodu tranżitorju għall-bdiewa biex jaġġustaw għal kundizzjonijiet ġodda, il-mudell ibridu dinamiku se jirriżulta f’mudell reġjonali sħiħ sabiex il-bdiewa fl-istess reġjun ikollhom intitolamenti ta’ pagament għal valur uniformi għal kull ettaru. 56. Għal setturi speċifiċi, l-Istati Membri setgħu jagħżlu diżakkoppjar parzjali jew sħiħ. Huma setgħu jintroduċu wkoll għajnuniet speċifiċi ġodda li kienu marbuta mal-produzzjoni ta’ kwalità f’setturi speċifiċi ta’ azjendi agrikoli [44]. 57. B’konsegwenza tal-firxa vasta ta’ għażliet, kull wieħed mis-17-il Stat Memru implimenta l-iskema bil-mod tiegħu proprju. Bħalissa, qed jiġu applikati 20 mudell u varjant differenti [45]. Din is-sitwazzjoni ma ppermettietx għas-simplifikazzjoni maħsuba tas-sistema ta’ sostenn għad-dħul biex tipproduċi l-effett kollu tagħha, b’mod partikolari fi Stati Membri fejn parti mill-pagamenti diretti tibqa’ akkoppjata mal-produzzjoni. L-għażliet il-ġodda miftuħa għall-Istati Membri fil-qafas tal-Kontroll tas-Saħħa, li bihom huma jistgħu jersqu lejn sistema ta’ rati "aktar fissi", ma bidlux is-sitwazzjoni b’mod sostanzjali. 58. Il-firxa vasta ta’ għażliet ta’ implimentazzjoni għandha konsegwenzi importanti dwar id-distribuzzjoni tal-SPS fost il-bdiewa madwar l-Istati Membri. Din id-distribuzzjoni tvarja, jiddependi ħafna fuq il-mudell adottat. Dan ifisser li bħalissa l-SPS huwa metodu li mhux immirat sew biex jipprovdi sostenn għad-dħul. MAŻ-ŻMIEN, IL-MUDELL STORIKU ĠIE MIFRUD MILL-PRODUZZJONI, ... L-GĦAJNUNA TAL-SPS MHIJIEX IBBAŻATA FUQ ATTIVITÀ KURRENTI 59. Fil-mudell storiku, il-livell ta’ għajnuna tal-SPS jiddependi fuq jekk l-attività tal-bidwi bbenefikat minn għajnuna diretta fil-perjodu ta’ referenza (bħala regola s-snin 2000, 2001 u 2002). B’mod simili, fil-mudell ibridu, il-komponent storiku tal-valur tal-intitolament ta’ pagament għadu jirrifletti l-livell tal-għajnuna għas-speċifiku settur li rċieva kull bidwi. Kif imsemmi qabel, il-kunċett ta’ "kumpens" fil-kuntest ta’ tnaqqis ta’ prezzijiet ta’ intervent kien il-prinċipju ta’ gwida. Madankollu, hemm biss rabta dgħajfa bejn il-livelli storiċi ta’ sostenn u d-domanda kurrenti tas-suq, il-potenzjal agrikolu tal-art maħduma, l-istrutturi tal-azjenda agrikola u l-kriterji ambjentali. 60. Il-bdiewa li ma rċevewx intitolamenti ta’ pagament, minħabba li fil-perjodu ta’ referenza l-attività tagħhom ma kinitx eliġibbli għal għajnuna diretta għall-produzzjoni, ma jibbenefikawx mill-għajnuna tal-SPS, anki jekk huma sadanittant bidlu l-produzzjoni. Sabiex jibbenefikaw minn din l-għajnuna, huma jridu jixtru intitolamenti ta’ pagament fis-suq. 61. Dan jista’ jwassal għal sitwazzjonijiet fejn żewġt ibdiewa, li bħalissa qed ikabbru l-istess għelejjel fuq uċuħ tal-istess daqs fl-istess reġjun huma trattati b’mod differenti ħafna li jiddependi fuq dak li huma pproduċew fil-perjodu ta’ referenza u fuq jekk b’konsegwenza ta’ dan huma kinux irċevew intitolamenti ta’ pagament. 62. B’riżultat tal-Kontroll tas-Saħħa, il-Kunsill għaraf li, mal-medda taż-żmien, kien qed isir aktar diffiċli biex ikunu ġustifikati differenzi individwali sinifikanti fil-livelli ta’ sostenn li kienu bbażati biss fuq attivitajiet tal-passat. F’dan ir-rigward, kienet l-intenzjoni tal-Kummissjoni li tintroduċi sistema "aktar fissa", jiġifieri li tibbilanċja d-diverġenzi vasti f’intitolamenti ta’ pagament individwali. Madankollu, l-ebda Stat Membru għadu ma ddeċieda li japplika kwalunkwe minn dawn l-għażliet disponibbli għalih taħt ir-riformi tal-Kontroll tas-Saħħa u li jirrevedi l-mudell magħżul. TAĦT IL-MUDELL STORIKU, IN-NEGOZJAR TA’ INTITOLAMENTI TA’ PAGAMENT IPPERMETTA TRASFERIMENTI SPEKULATTIVI [46]U AKKUMULAZZJONI TA’ INTITOLAMENTI TA’ PAGAMENT 63. Bl-introduzzjoni tal-SPS, l-intitolament għal pagament kien separat mill-art: l-intitolamenti ta’ pagament jistgħu jiġu negozjati independentement mit-trasferiment tal-art li fuqha dawn kienu ġġenerati u huma jistgħu jiġu attivati fuq kwalunkwe tip ta’ art eliġibbli, tkun xi tkun l-attività agrikola li saret fuq din l-art. Dan witta t-triq għall-ħolqien ta’ swieq għal intitolamenti ta’ pagament li huma nnegozjati ġewwa u barra r-reġjuni tal-istabbiliment tagħhom. 64. Suq ta’ intitolamenti ta’ pagament kien meqjus bħala mezz ta’ żieda fl-effiċjenza tal-iskema ta’ sostenn. Ir-raġunament ekonomiku wara din is-suppożizzjoni hu li, ladarba l-intitolamenti ta’ pagament jiġu allokati, il-bdiewa jistgħu biss iżidu l-livell tagħhom ta’ għajnuna billi jiksbu intitolamenti ta’ pagament addizzjonali minn detenturi oħra, li għandhom jew m’għandhomx art. Huwa antiċipat li, f’suq miftuħ u trasparenti, l-intitolamenti ta’ pagament se jmorru għal dawk il-bdiewa li huma lesti li jħallsu aktar għalihom, li tikkontribwixxi għal allokazzjoni effiċjenti ta’ sostenn. 65. Il-leġiżlazzjoni tal-UE tipprovdi diversi għażliet dwar it-trasferiment ta’ intitolamenti ta’ pagament [47]. Ċerti Stati Membri rrestrinġew in-negozjar ta’ intitolamenti ta’ pagament mingħajr art billi llimitaw l-attivazzjoni ta’ dawn l-intitolamenti lir-reġjuni fejn dawn kienu ġew iġġenerati (Franza, ir-Renju Unit (l-Ingilterra)) jew billi applikaw "iż-żamma" ta’ ċerti trasferimenti ta’ intitolamenti bl-art jew mingħajrha (eż. Franza). F’dan l-aħħar każ, il-valur ta’ kull intitolament ta’ pagament trasferit jitnaqqas b’ċertu persentaġġ. Stati Membri oħra ma qisux ir-restrizzjoni ta’ trasferimenti ta’ intitolamenti (ir-Renju Unit (l-Iskozja)) jew neħħew ukoll l-applikazzjoni taż-żamma biex jinkoraġġixxu n-negozjar [48]. L-għażla tal-aħħar kienet motivata bi tħassib li l-bdiewa li jixtiequ jbiegħu intitolamenti ta’ pagament bdew jaħsbuha biex jagħmlu dan, għaliex iż-żamma, kieku kienet tnaqqas b’mod sinifikanti l-valur tal-pagamenti tal-futur u għalhekk il-prezz tal-bejgħ ta’ kull intitolament ta’ pagament. 66. Il-Qorti sabet li l-assenza tar-regolament ta’ trasferimenti bħal dawn u l-potenzjal eteroġenju agrikolu tal-art irriżulta f’effetti negattivi: il-possibilità li tinkera art marġinali bi spejjeż baxxi ta’ opportunità u li għaliha l-benefiċjarji m’għandhomx jirrispettaw b’mod partikolari obbligi rigorużi tal-KAAT għenet biex twitti t-triq għal akkwisti spekulattivi u għall-akkumulazzjoni ta’ intitolamenti ta’ pagament mingħajr art minn investituri li jattivaw dawn l-intitolamenti fuq pakketti mingħajr ma jeħtieġu kwalunkwe attività agrikola "reali". 67. Il-verifika tal-Qorti kkonfermat każijiet ta’ investituri li kienu kisbu intitolamenti ta’ pagament b’valur għoli li kienu ġew iġġenerati f’reġjuni fertili u f’setturi ta’ produzzjoni intensivi iżda li l-investitur attiva fuq art marġinali ta’ valur baxx tas-suq, ’il bogħod mill-azjenda jew ir-residenza proprja tagħhom u li jeħtieġu attività agrikola minima jew xejn. Kif imsemmi hawn fuq, dan diġà rriżulta fil-ħolqien ta’ kategorija ta’ benefiċjarji li jikkonformaw mal-obbligi minimi tal-KAAT iżda li jirċievu dħul sostanzjali garantit. KAXXA 7 EŻEMPJI TA’ KAŻIJIET TA’ INVESTIMENT Fir-Rapport Annwali tagħha dwar is-sena finanzjarja 2008, il-Qorti rrappurtat każijiet ta’ min jagħmel it-talba, fir-Renju Unit (l-Iskozja) li xtraw intitolamenti ta’ pagament b’valur għoli u krew b’rati baxxi ħafna biċċiet kbar tal-art li jeħtieġu biss attività ta’ manutenzjoni minima jew anki xejn. Fl-2007 u l-2008, 40 % tal-intitolamenti ta’ pagament trasferiti mingħajr art kienu ġewattivati fuq art tal-mergħa selvaġġa. Kważi l-art kollha addizzjonali li kienet iddikjarata fl-Iskozja għall-SPS mill-2007 (ca. 58000 ettaru) kienet art tal-mergħa selvaġġa (ca. 50000 ettaru), għalkemm l-għadd ta’ ngħaġ fl-Iskozja ilu jonqos għal għadd ta’ snin. Fl-Italja, fejn l-istandards tal-KAAT jeħtieġu li l-art tinħasad jew iridu jirgħu l-annimali fuqha, il-Qorti identifikat benefiċjarji li kienu kisbu intitolamenti ta’ pagament u krew art ta’ mergħa f’żoni marġinali. Pereżempju, benefiċjarju wieħed kiseb intitolamenti ta’ pagament mingħajr art fl-2008 bi kważi l-valur nominali tagħhom ta’ ca. EUR 197000. Wara l-modulazzjoni, l-intitolamenti ta’ pagament taħt il-kundizzjonijiet preżenti kieku jipprovdu lill-benefiċjarju, sal-2013, sostenn tad-dħul totali ta’ ca. EUR 1088000. Il-benefiċjarju attiva kważi kollox minn dawn l-intitolamenti ta’ pagament fuq 45 ettaru ta’ art ta’ mergħa fqira mikrija li tinsab 400 km ’il bogħod mir-residenza permanenti tiegħu. Il-prezz annwali tal-kera tal-art kien EUR 7650. Il-benefiċjarju ma jwettaqx kwalunkwe attività agrikola fuq din l-art filwaqt li d-drittijiet tal-mergħa jingħataw lil bidwi lokali, mingħajr ħlas, biex jirrispetta l-obbligi tal-KAAT tal-benefiċjarju. 68. Il-leġiżlazzjoni tal-UE fetħet il-possibilità għall-Istati Membri biex jadottaw regoli xierqa biex jiġu evitati trasferimenti spekulattivi li jwasslu għall-akkumulazzjoni ta’ intitolamenti ta’ pagament minn benefiċjarji mingħajr bażi agrikola korrispondenti [49]. Madankollu, dawn id-dispożizzjonijiet huma volontarji. MEKKANIŻMI TA’ KORREZZJONI INEFFETTIVI BIEX JITTRATTAW DĦUL MHUX PREVIST 69. Taħt il-mudelli storiċi u reġjonali (ibridi), bdiewa li kienu waqfu jew naqqsu l-attività tagħhom wara l-perjodu ta’ referenza setgħu jkunu soġġettati għall-klawżola ta’ "dħul mhux previst" [50]. Dan ipprovda għal intitolamenti bbażati fuq l-attività tagħhom matul il-perjodu ta’ referenza biex jitnaqqsu sa mhux aktar minn 90 %. Id-dħul ta’ dan it-tnaqqis jiġi kkreditat lir-riżerva nazzjonali. Il-klawżola tad-dħul mhux previst madankollu applikat biss għal trasferimenti li seħħew sal- 15 ta’ Mejju 2004. 70. Il-Belġju, Franza, id-Danimarka, l-Italja, il-Lussemburgu, il-Greċja u l-Isvezja għażlu li japplikaw din il-klawżola, għalkemm illimitawha lill-bdiewa f’ċerti setturi. Fl-Istati Membri l-oħra, il-bdiewa kienu permessi li jżommu l-intitolamenti storiċi tagħhom kollha. 71. Fl-Italja u fi Franza, il-Qorti sabet każijiet fejn il-bdiewa kienu għamlu trasferiment tad-drittijiet tal-primjum għat-tabakk wara l- 15 ta’ Mejju 2004 u għalhekk irċevew l-intitolamenti ta’ pagament b’valur għoli li ġejjin mill-produzzjoni preċedenti tagħhom ta’ tabakk mingħajr ma l-awtoritajiet kienu intitolati biex jagħmlu"clawback" ta’ parti mill-ammonti korrispondenti. 72. Każ ieħor ġie żvelat fir-Rapport Annwali tal-Qorti tal-2006 [51]: "Id-drittijiet mir-riżerva nazzjonali jistgħu jkunu allokati lill-bdiewa li għamlu investimenti fil-kapaċità tal-produzzjoni jew l-art mixtrija. Fir-Renju Unit żieda ta’ 10 % fid-dħul kienet ikkunsidrata evidenza suffiċjenti ta’ investiment. Paradossalment, billi jżidu n-numru ta’ ifrat imbiċċra waqt l-2002 (jiġifieri destocking) il-bdiewa setgħu jilħqu dan il-kriterju tal-investiment. Konsegwentement kien hemm iffullar għall-premiums għall-ifrat". B’riżultat ta’ dan, bdiewa li qatlu l-ifrat kollha fuq l-azjenda qabel tmiem il-perjodu ta’ referenza kienu intitolati li jżommu l-ammonti kollha ta’ referenza storika tagħhom sakemm idum l-SPS. 73. Fl-2009, il-Kunsill adotta l-proposta tal-Kummissjoni biex timmodifika r-regoli tad-dħul mhux previst u tiftaħ għażla għall-Istati Membri biex jagħmlu clawback sa 100 % tal-ammonti ta’ referenza fuq dħul mhux previst li l-bdiewa jistgħu jilħqu fis-setturi fejn is-sostenn akkoppjat li jkun fadal ikun integrat fl-SPS sal-2012 [52]. Madankollu, dawn id-dispożizzjonijiet huma volontarji u ma jikkoreġu l-ebda każ antik li fih il-klawżola ma kinitx ġiet applikata. … IŻDA L-MUDELL REĠJONALI JIĠĠENERA EFFETTI NEGATTIVI OĦRAJN GĦALKEMM IR-REĠJONALIZZAZZJONI TWASSAL GĦAL DISTRIBUZZJONI AKTAR UGWALI TA’ GĦAJNUNA, DIN GĦADHA TIFFAVORIXXI AZJENDI AGRIKOLI AKBAR 74. Il-mudell reġjonali huwa assoċjat ma’ valuri ta’ unità uniformi ta’ intitolamenti ta’ pagament madwar ir-reġjun ikkonċernat, irrispettivament mit-tip ta’ attività agrikola mwettqa qabel l-introduzzjoni tal-SPS. Fil-verżjoni ibrida dinamika, fejn il-mudell reġjonali jiġi introdott bil-mod il-mod u li bħalissa qed jiġi applikat fid-Danimarka, fil-Ġermanja u fir-Renju Unit (l-Ingilterra), il-komponent storiku qed jitnaqqas u jitqassam mill-ġdid bil-mod il-mod madwar l-intitolamenti kollha ta’ pagament fir-reġjun. Il-Qorti diġà enfasizzat fir-Rapport Annwali tagħha tal-2006 li "se jkun hemm effett ta’ ridistribuzzjoni sinifikanti fuq l-għajnuna diretta tal-UE ’l bogħod minn dawk li fil-fatt huma impjegati fil-biedja u lejn il-proprjetarji, li se jaraw il-valur tal-intitolamenti tagħhom jimmultiplika b’erba’ darbiet fid-Danimarka u fil-Ġermanja u b’għaxar darbiet fl-Ingilterra" [53]. Dan japplika, b’mod partikolari, għal benefiċjarji ġodda li ma rċevewx pagamenti diretti taħt l-iskema akkoppjata ta’ qabel. 75. Minkejja dan l-effett speċifiku ta’ distribuzzjoni mill-ġdid, l-intitolamenti ta’ pagament taħt il-mudell reġjonali jew ibridu, fl-ewwel sena huma allokati għal kull ettaru fuq bażi stretta sabiex l-ażendi agrikoli kbar jibqgħu l-benefiċjarji ewlenin tal-għajnuna. Konsegwentement, il-bdiewa li jużaw wiċċ tal-art iżgħar, pereżempju, bdiewa ta’ bovini intensivi, jaraw is-sostenn għad-dħul tagħhom imnaqqas meta mqabbel mal-livell storiku tagħhom ta’ pagamenti akkoppjati. Barra minn dan, skont il-Kummissjoni, setturi li bħalissa qed jaffaċċjaw diffikultajiet ekonomiċi, bħall-produzzjoni tal-ħalib, kieku jsofru minn telf fl-ammont tal-għajnuna li huma jirċievu jekk l-Istati Membri li joperaw fihom kienu resqin lejn ir-reġjonalizzazzjoni, għaliex bejn wieħed u ieħor huma jaħdmu inqas art agrikola minn bdiewa f’setturi oħra [54]. IR-REĠJONALIZZAZZJONI U L-KAPITALIZZAZZJONI POSSIBBLI TA’ SOSTENN FIL-PREZZIJIET TAL-ART 76. Taħt il-mudelli reġjonali (u ibridi), l-għadd ta’ intitolamenti ta’ pagament huwa qrib ħafna tal-għadd globali ta’ ettari ta’ art agrikola eliġibbli [55]. Din is-sitwazzjoni kellha effett importanti fuq il-prezzijiet tal-art, għaliex il-bdiewa li għandhom aktar intitolamenti ta’ pagament milli art kienu mġiegħla jikru l-art bl-iskop li tiġi attivata l-akbar parti possibbli tal-intitolamenti tagħhom ta’ pagament. Din timbotta ’l fuq id-domanda globali għal art mikrija u tirriżulta fi prezzijiet ogħla ta’ kiri tal-art. 77. Filwaqt li l-"kapitalizzazzjoni" tal-għajnuna fil-prezzijiet tal-art setgħet tkun osservata taħt skemi ta’ għajnuna relatati mal-oqsma ta’ qabel, diversi studji kkonkludew, independentement minn xulxin, li l-introduzzjoni tal-SPS ma naqsitx u xi kultant aggravat dan l-effett, partikolarment fl-Istati Membri li għażlu l-mudell reġjonali u fejn hemm dependenza għolja fuq art agrikola mikrija. Dan naqqas l-effiċjenza tal-pagamenti ta’ sostenn, minħabba li l-bdiewa jkollhom iħallsu aktar għal art agrikola milli qabel ir-riforma. L-impatt tal-SPS fuq il-kirjiet tal-art hu meqjus li jkun aktar b’saħħtu milli fuq prezzijiet tal-bejgħ tal-art u l-"kapitalizzazzjoni" tiddependi fuq il-persentaġġ ta’ raba’ mikrija disponibbli. Il-Qorti f’din is-sitwazzjoni tara riskju li l-estensjoni tar-reġjonalizzazzjoni għal Stati Membri oħra, kif previst fil-qafas tal-Kontroll tas-Saħħa, tista’ tolqot b’mod sinifikanti l-profitabilità tal-azjendi agrikoli [56]. L-AĠĠUSTAMENT GĦAL DIVIŻJONI REĠJONALI U R-REVIŻJONI TAL-VALURI TA’ UNITÀ TA’ INTITOLAMENTI HUMA VOLONTARJI 78. Meta ġiet introdotta l-SPS, l-Istati Membri li ppreferew forma reġjonali ta’ implimentazzjoni kellhom jiddefinixxu l-parametru tar-reġjuni fuq il-bażi tal-kriterji tal-objettiv. Huma ġġustifikaw id-deċiżjonijiet tagħhom dwar din il-kwistjoni abbażi tal-istruttura aministrattiva tagħhom [57], il-potenzjal agrikolu tar-reġjuni definiti [58] jew tendenzi speċifiċi ta’ biedja [59]. 79. B’riżultat tal-Kontroll tas-Saħħa, il-Kunsill adotta proposta tal-Kummissjoni li ppermettiet lill-Istati Membri japplikaw il-mudell storiku biex iġibu l-valuri tal-unità ta’ intitolamenti ta’ pagament aktar qrib xulxin jew biex jibdlu għal mudell reġjonali (sħiħ jew ibridu). l-Istati Membri li kienu għażlu mudell reġjonali jistgħu jirrevedu d-deċiżjonijiet tagħhom, jirrevedu t-tfassil tar-reġjuni u jġibu l-valur tal-intitolamenti madwar reġjuni aktar qrib xulxin. Dawn id-deċiżjonijiet iridu jittieħdu "abbażi tal-objettivi stabbiliti fl-Artikolu 33 tat-Trattat" (issa l-Artikolu 39) u abbażi tal-objettiv u l-kriterji mhux diskriminatorji bħall-potenzjal agrikolu u l-konsiderazzjonijiet ambjentali. Dawn il-miżuri huma maħsuba li jagħtu lill-Istati Membri żieda fil-flessibilità biex jimmiraw għal sostenn dirett. Sal-lum, ebda Stat Membru ma ddeċieda li jirrevedi l-mudell tiegħu. L-INTRODUZZJONI TAL-SPS KIENET TEĦTIEĠ KALKOLI KKUMPLIKATI U RRIŻULTAT F’KAŻIJIET TA’ ŻBALJI 80. Il-verifika tal-Qorti stabbiliet li, b’mod ġenerali, l-awtoritajiet nazzjonali kkalkulaw il-valur ta’ intitolamenti ta’ pagament skont il-leġiżlazzjoni tal-UE. Madankollu, ġew innutati żbalji b’riżultat ta data ta’ referenza storika żbaljata jew nieqsa, ta’ nuqqas li din id-data tiġi aġġornata fejn kien seħħ xi tibdil fl-azjenda jew fl-istatus, ta’ trattament difettuż ta’ applikazzjonijiet għal intitolamenti ta’ pagament mir-riżerva nazzjonali. Sal-lum dawn l-iżbalji għad ma ġewx ikkoreġuti kollha. 81. Fir-Rapporti Annwali tagħha għas-snin finanzjarji 2006, 2007 u 2008, il-Qorti rrappurtat nuqqasijiet fil-kalkolu ta’ intitolamenti ta’ pagament u fl-applikazzjoni ta’ regoli li jmexxu l-operazzjonijiet ta’ riżervi naturali [60]. 82. Il-Qorti rrevediet ix-xogħol ta’ segwitu li kienet wettqet il-Kummissjoni dwar l-iżbalji li kien hemm matul l-implimentazzjoni tal-SPS. Fiż-żmien tal-verifika, il-proċeduri kienu għadhom għaddejjin u ttieħdet deċiżjoni ta’ approvazzjoni ta’ konformità waħda biss u ġiet ippubblikata [61]. 83. Il-Qorti tinnota li l-Kunsill iddeċieda li [62] l-intitolamenti ta’ pagament allokati qabel l- 1 ta’ Jannar 2009 jkunu meqjusa legali u regolari mill- 1 ta’ Jannar 2010 sakemm dawn ma kinux ġew allokati abbażi ta’ applikazzjonijiet fattwalment mhux korretti. Filwaqt li dan jagħti ċertezza legali lill-bdiewa, dan ifisser li l-korrezzjonijiet finanzjarji li ġew deċiżi skont il-proċedura ta’ approvazzjoni ta’ konformità mhux se japplikaw għal pagamenti ta’ wara l-2009 [63]. Bħala riżultat ta’ din id-deċiżjoni, intitolamenti żbaljati ta’ pagament se jkunu "legalizzati" u se jsiru definittivi, li jirriżultaw f’pagamenti annwali li jkunu saru fuq dawn il-bażijiet fi snin futuri. KONKLUŻJONIJIET U RAKKOMANDAZZJONIJIET 84. L-SPS kkontribwiet għall-kisba ta’ żewġ objettivi ewlenin tal-politika agrikola komuni: billi ħeġġet lill-bdiewa biex iwieġbu aħjar għad-domanda tas-suq u sostniet id-dħul tas-settur agrikolu kollu kemm hu. Madankollu, il-konklużjoni ġenerali tar-rapport preżenti hija li l-implimentazzjoni tal-iskema rriżultat f’għadd ta’ fatturi dubjużi marbuta mad-definizzjoni tal-benefiċjarji tal-politika, in-natura ta’ pakketti u attivitajiet eliġibbli, l-impatt ambjentali tal-iskema, id-distribuzzjoni tal-għajnuna madwar l-Istati Membri u l-effetti speċifiċi tal-mudelli storiċi u reġjonali. Għalhekk, il-Qorti tistieden lill-Kummissjoni biex tikkunsidra jekk dawn il-fatturi għandhomx jiġu riveduti skont il-linji stipulati fir-rakkomandazzjonijiet hawn taħt. BENEFIĊJARJI, ART ELIĠIBBLI U ATTIVITAJIET AGRIKOLI 85. Id-definizzjoni tal-benefiċjarji tal-iskema kienet ifformulata, u sussegwentement applikata, b’mod li ppermetta persuni jew entitajiet li mhumiex jew li huma biss marġinalment impenjati f’attività agrikola biex jibbenefikaw minn pagamenti tal-SPS. 86. Il-Qorti, qabel, irrappurtat dwar din is-sitwazzjoni fir-rapporti annwali tagħha u dan kien rikonoxxut matul l-eżami tal-"Kontoll tas-Saħħa" tal-PAK fl-2008. Il-leġiżlatur imbagħad ippermetta lill-Istati Membri biex jeskludu dawn il-benefiċjarji mill-għajnuna tal-SPS. Madankollu, fiż-żmien tal-verifika, ebda Stat Membru ma kien għamel użu minn din l-għażla u s-sitwazzjoni deskritta hawn fuq tippersisti. 87. Fejn Stat Membru naqas milli joħloq restrizzjonijiet effettivi, is-separazzjoni kompleta ta’ intitolamenti ta’ pagament mill-art li fuqha dawn kienu ġġenerati oriġinalment, inkoraġġiet investimenti minn operaturi li m’għandhomx interess kbir fil-biedja bħala attività iżda li jisfruttaw il-qligħ garantit li tipprovdi l-SPS. 88. Id-dħul ta’ bdiewa ġodda fis-settur agrikolu ta’ spiss huwa mfixkel minn kundizzjonijiet preżenti ta’ aċċess għal intitolamenti ta’ pagament. 89. L-ispeċifikazzjonijiet għal x’inhu dak li jagħmel pakkett eliġibbli għall-għajnuna tal-SPS u x’jikkostitwixxi attività agrikola eliġibbli huma definiti b’mod liberu u ma jikkontribwixxux biex jiffukaw din l-għajnuna fuq attivitajiet u art li "jżidu l-produttività agrikola". IR-RAKKOMANDAZZJONI 1 Il-leġiżlazzjoni preżenti u r-regoli implimentattivi tagħha għandhom ikunu emendati biex jiżguraw li l-għajnuna tal-SPS tingħata lil bdiewa attivi u teskludi benefiċjarji li m’għandhomx jew li għandhom biss attivitajiet agrikoli insinifikanti. IR-RAKKOMANDAZZJONI 2 Art eliġibbli u attivitajiet agrikoli jeħtieġ li jkunu definiti b’mod aktar ċar bl-għan li jiġu esklużi mill-benefiċċju ta’ għajnuna tal-SPS pakketti mhux agrikoli u attivitajiet li ma jikkontribwixxux għal produttività agrikola [64] dejjem tiżdied jew biex il-valur ambjentali tal-art jinżamm b’mod attiv. IMPATT AMBJENTALI 90. Bl-introduzzjoni tal-cross-compliance, fl-istess ħin tal-SPS, il-pagament sħiħ ta’ għajnuna sar kundizzjonali fuq kriterji bbażati fuq prattiki ambjentali u prattiki agrikoli tajbin oħra. Għalhekk il-cross-compliance saret ġustifikazzjoni ewlenija għall-pagamenti tal-SPS. Madankollu, l-għajnuna tal-SPS hi marbuta biss b’mod indirett mal-obbligi ambjentali. 91. L-ewwel nett, Il-Qorti nnutat li ma hemm l-ebda rabta diretta bejn il-livell ta’ għajnuna tal-SPS u l-ispejjeż imġarrba mill-bdiewa biex iżommu l-art f’KAAT jew biex ikunu konformi mar-rekwiżiti speċifiċi ta’ ġestjoni statutorja (SMR) applikabbli. Lanqas ma tirrifletti l-valur tal-esternalitajiet pożittivi li jiġġeneraw l-attivitajiet agrikoli. 92. It-tieni nett, ta’ spiss il-manutenzjoni tal-art f’KAAT ma teħtieġ ebda azzjoni jew inkella azzjonijiet sporadiċi biss. IR-RAKKOMANDAZZJONI 3 Il-kalkolu ta’ għajnuna tal-SPS għandu jkun modifikat biex jirrifletti aħjar in-nefqa ta’ esternalitajiet ambjentali u oħrajn. IR-RAKKOMANDAZZJONI 4 L-istandards ta’ KAAT għandhom jeħtieġu attivitajiet konkreti u regolari li jitwettqu mill-bdiewa biex huma jirċievu l-ammont sħiħ tal-għajnuna. Tnaqqis ta’ pagamenti għal nuqqas ta’ rispett lejn l-obbligi ta’ cross-compliance għandu jsir aktar dissważiv. DISTRIBUZZJONI TAL-GĦAJNUNA TAL-SPS 93. Id-determinazzjoni ta’ pagamenti tal-SPS lil bdiewa individwali tibqa’ bbażata (a) fuq l-għadd ta’ ettari maħduma u (b), fil-mudell storiku, fuq l-ammonti mħallsa fil-passat (snin ta’ referenza mill-2000 sal-2002). Konsegwentement din l-għajnuna tkompli tibbenefika primarjament azjendi agrikoli kbar. 94. Id-distribuzzjoni tal-għajnuna tal-SPS hi kkaratterizzata bil-fatt li l-parti maġġuri tal-għajnuna tmur għal għadd żgħir ta’ benefiċjarji kbar filwaqt li l-maġġoranza l-kbira tal-benefiċjarji jirċievu biss ammont limitat ta’ għajnuna kull wieħed. Il-mekkaniżmu ta’ modulazzjoni li jnaqqas l-ammont imħallas lill-akbar bdiewa jikkonċerna għadd limitat ħafna ta’ riċevituri. Barra minn hekk, dan ma jikkontribwixxix biex jikkoreġi d-distribuzzjoni preżenti minħabba li l-objettiv primarju tiegħu hu li jċaqlaq il-fondi mill-pilastru ta’ għajnuna diretta għall-pilastru ta’ żvilupp rurali tal-PAK. IR-RAKKOMANDAZZJONI 5 Distribuzzjoni aktar bilanċjata tal-għajnuna tal-SPS bejn il-bdiewa għandha titfittex jew permezz ta’ modulazzjoni ulterjuri ta’ pagamenti, jew permezz ta’ limiti massimi fuq pagamenti individwali ogħla, jew billi jitqiesu ċ-ċirkostanzi speċifiċi tal-azjendi. EFFETTI SPEĊIFIĊI TA’ MUDELLI TA’ IMPLIMENTAZZJONI 95. Bħalissa qed jiġu applikati xi 20 varjant differenti tal-SPS madwar l-UE. Din is-sitwazzjoni tispjega fil-parti l-kbira d-disparità wiesgħa fil-livelli ta’ għajnuna għal kull ettaru madwar l-Istati Membri kif ukoll fit-tendenzi ta’ distribuzzjoni fi Stat Membru. 96. Huma implimentati żewġ mudelli ewlenin. Min-naħa l-waħda, il-mudell storiku, maż-żmien ġie mifrud mill-kundizzjonijiet preżenti ta’ produzzjoni. 97. Min-naħa l-oħra, il-mudell reġjonali hu assoċjat ma’ valuri ta’ unità uniformi ta’ intitolamenti ta’ pagament madwar ir-reġjun ikkonċernat. Madankollu, it-tranżizzjoni għal dan il-mudell tal-aħħar tista’, f’ċerti reġjuni, tolqot ċerti setturi ta’ produzzjoni agrikola b’mod negattiv u tista’ tirriżulta f’żieda fil-prezz tas-suq tal-art agrikola u kirjiet tal-art li kieku jnaqqsu l-effikaċja tal-għajnuna. IR-RAKKOMANDAZZJONI 6 Il-kalkolu ta’ intitolamenti għandu jkun ibbażat fuq kundizzjonijiet kurrenti tal-biedja fir-reġjuni differenti. Madankollu, din it-tranżizzjoni għandha tiżgura li effetti mhux mixtieqa, bħal żieda fil-prezz tal-kirjiet u tal-art, huma limitati. Dan ir-Rapport ġie adottat mill-Awla I, immexxija mis-Sur Olavi ALA-NISSILÄ, Membru tal-Qorti tal-Awdituri, fil-Lussemburgu fil-laqgħa tagħha tas- 6 ta’ April 2011. Għall-Qorti tal-Awdituri +++++ TIFF +++++ Vítor Manuel da Silva Caldeira President [1] F’uħud mis-setturi agrikoli kienu ġew introdotti pagamenti ta’ għajnuna diretta biex jitjieb id-dħul tal-produttur. Eżempju ta’ dan huwa r-Regolament tal-Kunsill Nru 136/66/KEE tat- 22 ta’ Settembru 1966 dwar l-istabbiliment tal-organizzazzjoni komuni tas-suq taż-żjut u x-xaħmijiet (ĠU L 172, 30.9.1966, p. 3025/66) li introduċa għajnuna għall-produzzjoni taż-żejt taż-żebbuġa u ż-żebbuġ tal-mejda. Fil-każ tal-qoton, il-produtturi kienu sostnuti indirettament permezz ta’ għajnuna lill-ħallieġa. [2] Il-Ftehim dwar l-Agrikoltura (ĠU L 336, 23.12.1994, p. 22) jippermetti sostenn għall-azjendi pubbliċi taħt kundizzjonijiet speċifiċi. Skont l-Anness 2 tal-Ftehim, l-eliġibilità għal pagamenti ta’ sostenn għad-dħul trid tkun stabbilita abbażi tal-kriterji bħal-livell tad-dħul, l-istatus bħala produttur jew proprjetarju tal-art, l-użu tal-fattur jew il-livell ta’ produzzjoni f’perjodu ta’ referenza. L-ammont ta’ dawn il-pagamenti fi kwalunkwe sena partikolari m’għandux ikun relatat mat-tip jew mal-volum ta’ produzzjoni (inklużi l-bhejjem) wara l-perjodu ta’ referenza u lanqas mal-prezzijiet ta’ kwalunkwe produzzjoni ta’ dan it-tip. Barra minn dan, il-pagamenti ma jridux ikunu bbażati fuq il-fatturi tal-produzzjoni mħaddma fi kwalunkwe sena wara l-perjodu ta’ referenza u lanqas il-bdiewa m’għandhom ikunu obbligati li jipproduċu sabiex ikunu intitolati għas-sostenn. [3] Il-pagamenti diretti tnaqqsu bi 3 % fl-2005, 4 % fl-2006 u 5 % mill-2007 ’l quddiem. Mill-2009, it-tnaqqis annwali għal modulazzjoni se jkompli jiżdied minn 7 % fl-2009 għal 10 % fl-2012. Ir-riforma tal-Aġenda 2000 kienet diġà introduċiet mekkaniżmu volontarju ta’ modulazzjoni li jippermetti lill-Istati Membri biex jimmodulaw sa 20 % tal-ammont totali tal-pagamenti diretti. Ir-Renju Unit, Franza, il-Ġermanja u Spanja biss kienu għażlu li japplikaw dawn il-miżuri volontarji ta’ modulazzjoni. Taħt ir-riforma tal-PAK tal-2003 l-Istati Membri jistgħu japplikaw dan il-mekkaniżmu volontarju ta’ modulazzjoni minbarra l-modulazzjoni mandatorja. Bħalissa, dan huwa l-każ fir-Renju Unit u fil-Portugall. [4] L-Artikolu 12 tar-Regolament tal-Kunsill (KE) Nru 1290/2005 tal- 21 ta’ Ġunju 2005 dwar il-finanzjament tal-Politika Agrikola Komuni (ĠU L 209,11.8.2005, p.1). [5] L-Artikolu 39 tat-Trattat dwar il-Funzjonament tal-Unjoni Ewropea (it-Trattat ta’ Lisbona):"1. L-għan tal-politika agrikola komuni għandu jkun:a)li tkabbar il-produzzjoni agrikola billi tippromwovi progress tekniku u billi tassigura l-iżvilupp razzjonali ta’ produzzjoni agrikola u l-aħjar utilizzazzjoni possibbli tal-fatturi ta’ produzzjoni, speċjalment tan-nies tax-xogħol;b)li tassigura b’dan il-mod livell ġust ta’ għajxien għall-popolazzjoni agrikola, partikolarment billi jkabbar [tkabbar] il-qligħ individwali tal-ħaddiema fl-agrikoltura;ċ)li tagħmel is-swieq stabbli;d)li tiggarantixxi d-disponibilità tal-provvisti;e)li tassigura prezzijiet raġonevoli fil-konsenja tal-prodotti lill-konsumatur.2. Fit-tfassil tal-politika agrikola komuni u l-metodi speċjali li tista’ tinvolvi, kunsiderazzjoni xierqa għandha tingħata lil dan li ġej:a)il-karattru partikolari tal-attivita agrikola, li joħroġ mill-istruttura soċjali agrikola u mid-disparità strutturali u naturali ta’ bejn id-diversi reġjuni agrikoli;b)il-bżonn li jsiru gradwalment il-bidliet xierqa;ċ)il-fatt li fl-Istati Membri l-agrikoltura tikkostitwixxi settur marbut mill-qrib mal-bqija ta’ l-ekonomija." [6] L-Artikolu 41 u l-Anness VIII tar-Regolament tal-Kunsill (KE) Nru 1782/2003 (sal- 31.12.2008) (ĠU L 270, 21.10.2003, p. 1) u l-Anness VIII tar-Regolament tal-Kunsill (KE) Nru 73/2009 (mill- 1.1.2009) (ĠU L 30, 31.1.2009, p. 16). L-ammonti fl-Anness VIII huma kkalkolati abbażi ta’ diżakkoppjar sħiħ tal-pagamenti diretti kollha. Jekk Stat Membru għażel diżakkoppjar parzjali biss, il-limitu massimu għall-SPS jitnaqqas u l-limitu massimu għall-approprjazzjonijiet disponibbli għal pagament akkoppjat jiżdied kif xieraq (ara pereżempju l-Anness III tar-Regolament tal-Kummissjoni (KE) Nru 674/2008 (ĠU L 189, 17.7.2008, p. 5) li jimmodifika l-Anness VIII għar-Regolament tal-Kunsill (KE) Nru 1782/2003 u li jistabbilixxi l-limiti massimi baġitarji għall-implimentazzjoni parzjali jew fakultattiva). [7] Għal dettalji dwar l-iskemi ta’ sostenn integrati fl-SPS ara l-Anness VI tar-Regolament tal-Kunsill (KE) Nru 1782/2003. [8] Ara l-Artikolu 1 u l-Artikolu 2(a) u (c) tar-Regolament (KE) Nru 1782/2003. [9] L-eċċezzjonijiet japplikaw biss għal ċerti produtturi taċ-ċanga, tal-ħalib u tan-ngħaġ u tal-mogħoż mingħajr art. Dawn il-produtturi jirċievu sostenn għad-dħul taħt il-kundizzjoni li huma jżommu livell minimu tal-produzzjoni storika tagħhom tal-annimali. Bdiewa tal-uċuh tar-raba’ rċevew intitolamenti speċifiċi għall-obbligi tagħhom li jwarrbu l-art. [10] Għal dettalji dwar pagamenti ta’ appoġġ tad-dħul li saru effetivament taħt l-SPS, ara l-Anness II. [11] L-Artikolu 122 tar-Regolament (KE) Nru 73/2009. [12] L-Artikolu 43 tar-Regolament (KE) Nru 1782/2003. [13] Dispożizzjonijiet speċifiċi applikati fis-settur taż-żejt taż-żebbuġa fejn il-perjodu ta’ referenza kien jinkludi s-snin tas-suq 1999/2000, 2000/01, 2001/02 u 2002/03. [14] L-Artikolu 58 u 59 tar-Regolament (KE) Nru 1782/2003. [15] Stati Membri li, mill-2005 kienu introduċew biss parzjalment l-SPS kienu madankollu awtorizzati biex iżommu l-primjums għall-baqar li jreddgħu u n-ngħaġ u l-mogħoż akkoppjati mal-produzzjoni. [16] L-Artikolu 45 sa 48 tar-Regolament (KE) Nru 73/2009. [17] L-Artikolu 68 tar-Regolament tal-Kunsill (KE) Nru 73/2009. Għal aktar analiżi tad-dettalji ta’ dawn il-kwistjonijiet ara l-Anness I. [18] L-Artikolu 2 tar-Regolament (KE) Nru 1782/2003 u l-Artikolu 2 tar-Regolament tal-Kummissjoni (KE) Nru 795/2004 (ĠU L 141, 30.4.2004, p. 1). [19] L-Artikolu 44(3) tar-Regolament (KE) Nru 1782/2003. [20] L-Artilkolu 1(3) tar-Regolament (KE) Nru 146/2008 (ĠU L 46, 21.2.2008, p. 1). Għajr fil-każ ta’ force majeure jew f’ċirkostanzi eċċezzjonali, l-pakketti għandhom ikunu għad-dispożizzjoni tal-bidwi fid-data ffissata mill-Istat Membru li għandha tkun mhux aktar tard mid-data ffissata f’dak l-Istat Membru biex tiġi emendata l-applikazzjoni għal pagament uniku. [21] Il-Qorti kienet diġà rrappurtat dwar din il-prassi fir-Rapport Annwali tagħha għas-sena finanzjarja 2006, il-paragrafu 5.21. [22] Swinnen, J., Ciaian, P. u Kancs, D.: Study on the functioning of land markets in the EU Member States under the influence of measures applied under the common agricultural policy, Brussels 2008 p. 149-150. (Studju dwar il-funzjonament tas-swieq tal-art fl-Istati Membri tal-UE taħt l-influwenza ta’ miżuri applikati taħt il-politika agrikola komuni, Brussell 2008, p. 149-150.) Evidenza minn studji ta’ diversi pajjiżi (eż. il-Belġju, il-Finlandja, l-Irlanda, l-Isvezja, ir-Renju Unit) tindika li l-SPS tista’ tirrestrinġi l-ħruġ mill-biedja. Fir-Renju Unit ħafna deċiżjonijiet ta’ ħruġ tal-bdiewa jidhru li ttardjaw sal-2012 għaliex jafu li l-SPS se tibqa’ fil-proċess mill-inqas sa dak iż-żmien. L-istudju jissuġġerixxi wkoll li dan l-effett tal-SPS jaħdem flimkien mal-kummerċjalizzazzjoni mhux perfetta ta’ intitolamenti. [23] Ara l-paragrafu 3.21 tar-Rapport Annwali dwar is-sena finanzjarja 2009. [24] L-Artikolu 28(2) tar-Regolament (KE) Nru 73/2009. [25] L-Artikolu 41(2) tar-Regolament (KE) Nru 73/2009 u l-Artikolu 2(1) tar-Regolament tal-Kummissjoni (KE) Nru 1120/2009 tad- 29 ta’ Ottubru 2009 li jippreskrivi regoli dettaljati għall-implimentazzjoni tal-iskema ta’ pagament uniku li hemm provvediment dwarha fit-Titolu III tar-Regolament tal-Kunsill (KE) Nru 73/2009 (ĠU L 316, 2.12.2009, p. 1). [26] Eurostat pocketbooks - Agricultural statistics - Main results 2007-2008 (2009 edition). (Ktejjeb tal-Eurostat - Statistiċi tal-agrikoltura - Riżultati ewlenin 2007-2008 (edizzjoni 2009)). [27] L-Artikolu 2(h) tar-Regolament (KE) Nru 73/2009. [28] Il-Qorti diġà osservat li s-sistema ta’ sanzjoni għall-cross-compliance hija dgħajfa kemm fil-ħolqien u fl-applikazzjoni tagħha: ir-Rapport Speċjali Nru 8/2008: "Il-cross-compliance hija politika effettiva?" http://eca.europa.eu/portal/page/portal/publications/auditreportsandopinions/specialreports [29] Fl-2008, xi 2,375 miljun ettaru tal-4,557 miljun ettaru tal-art agrikola ddikjarati taħt l-SPS kienu art tal-mergħa selvaġġa. Din l-art li minnha skont informazzjoni statistika hemm xi 4,027 miljun ettaru tista’ tinsab fuq muntanji, għoljiet, xagħri u ħxejjex imħattbin. Art tal-mergħa selvaġġa hija fil-biċċa l-kbira mgħottija bi ħxejjex imħattbin u felċi u relattivament mhix produttiva. Il-bdiewa tradizzjonali normalment jużawha biss għal mergħa estensiva ta’ ngħaġ. [30] L-Artikolu 34(2)(a) tar-Regolament (KE) Nru 73/2009. [31] L-Artikolu 9 tar-Regolament (KE) Nru 1120/2009. [32] Ara l-premessi 2 u 3 tal-preambolu tar-Regolament (KE) Nru 1782/2003. [33] Bħala regola ġenerali dan kien l-għadd medju ta’ ettari li fuqhom huma kienu kkultivaw għelejjel sussidjati jew iż-żoni tal-għalf li kienu disponibbli matul is-sena għall-annimali li kienu soġġetti għal pagamenti ta’ primjum. [34] L-Artikolu 42(5) tar-Regolament (KE) Nru 1782/2003. Din il-miżura titkompla għall-għajnuniet diretti li għadhom (parzjalment) akkoppjati mal-produzzjoni u li se jiġu integrati fl-SPS sal-2012. [35] Għal dettalji dwar pagamenti li saru taħt l-SPS ara l-Anness II. [36] Skont il-Eurostat, bejn l-2005 u l-2008 fl-UE-15 is-sehem ta’ pagamenti diretti rrappreżentaw 30 % tad-dħul tal-fattur u bejn 52 u 56 % tad-dħul imprenditorjali. Id-dħul tal-fattur agrikolu huwa l-valur nett miżjud skont il-prezz tal-fattur u huwa kkalkolat permezz ta’ tnaqqis mill-valur ta’ produzzjoni agrikola bi prezzijiet bażiċi [= prezz tal-produttur + sussidji marbuta mal-prodott - taxxi relatati mal-prodott] il-valur ta’ konsum intermedjat, il-konsum ta’ taxxi ta’ kapital fiss u ta’ produzzjoni, u permezz ta’ żieda tal-valur miżjud ta’ sussidji oħra fuq il-produzzjoni. Id-dħul agrikolu imprenditorjali jirrappreżenta s-sehem tad-dħul iġġenerat permezz tal-attivitajiet tal-biedja li jintuża biex jikkumpensa fatturi tal-produzzjoni proprja (xogħol u/jew intrapriża, kapital proprju u art proprja). [37] Skont il-Eurostat, fl-2007, is-sehem tal-bdiewa part-time varja minn 33 % fil-Belġju għal 90 % f’Malta. [38] Għalhekk, fil-mudell storiku, azjendi agrikoli b’livell storikament għoli li ta’ pagamenti diretti għadhom jirċievu livell għoli ta’ sostenn għad-dħul, dejjem jekk huma jaħdmu għadd simili ta’ ettari. Fil-mudelli ibridi u reġjonali fl-ewwel sena kienu allokati intitolamenti għal kull ettaru fuq bażi stretta. Għalkemm dan wassal għal ċerti effetti ta’ distribuzzjoni mill-ġdid bejn il-bdiewa f’diversi setturi (pereżempju, jista’ jkun hemm telf ta’ sostenn għad-dħul għal azjendi agrikoli intensivi ta’ prodotti tal-ħalib u qligħ fuq is-sostenn tad-dħul għal azjendi agrikoli bi produzzjoni estensiva ta’ bhejjem u ngħaġ), l-assoċjazzjoni mill-qrib ta’ intitolamenti b’art agrikola reġgħet irriżultat f’pagamenti sinifikanti li saru lil azjendi agrikoli akbar. [39] Il-Kummissjoni analizzat id-distribuzzjoni ta’ intitolamenti ta’ pagament fil-kuntest tal-Kontroll tas-Saħħa tal-2008 tal-PAK. Ara l-Anness I, il-Figura 3 tal-"Kontroll tas-Saħħa - Valutazzjoni tal-Impatt Nota nru 1" datata 20.5.2008, id-dokument D (2008) AH/15325CAP. [40] Għal aktar dettalji ara l-Anness III. [41] L-Artikolu 7(2) tar-Regolament (KE) Nru 73/2009. [42] Il-Premessa 24 tar-Regolament (KE) Nru 1782/2003. [43] Ir-Rapport Speċjali Nru 8/2008 "Il-cross-compliance hija politika effettiva?" [44] L-Artikolu 69 tar-Regolament (KE) Nru 1782/2003. [45] Ara l-Anness I. [46] Spekulattiv f’din it-taqsima tintuża fis-sens ta’ "trasferiment u akkumulazzjoni ta’ intitolamenti ta’ pagament mingħajr bażi agrikola korrispondenti". Il-Premessa 28 tar-Regolament (KE) Nru 73/2009 u l-premessa 30 tar-Regolament (KE) Nru 1782/2003. [47] L-Artikolu 46 tar-Regolament (KE) Nru 1782/2003; l-Artikolu 43 tar-Regolament (KE) Nru 73/2009. [48] Mill-2005 l-Italja kienet applikat "iż-żamma" ta’ mhux aktar minn 50 % fuq il-valur ta’ intitolamenti ta’ pagament mibjugħa mingħajr art (kif permess mill-Artikolu 9 tar-Regolament (KE) Nru 795/2004). Fl-2007 dawn ir-restrizzjonijiet tneħħew. B’konsegwenza ta’ dan, il-valur ta’ intitolamenti ta’ pagament trasferiti mingħajr art żdied minn EUR 1,3 miljun fl-2006 għal EUR 65,2 miljun fl-2009. [49] Il-Premessa 30 tar-Regolament (KE) Nru 1782/2003 u l-premessa 28 tar-Regolament (KE) Nru 73/2009. [50] L-Artikolu 42(9) tar-Regolament (KE) Nru 1782/2003 u 10 tar-Regolament (KE) Nru 795/2004. [51] Ir-Rapport Annwali dwar is-sena finanzjarja 2006, il-paragrafi 5.33 u 5.34. [52] L-Artikolu 41(6) tar-Regolament (KE) Nru 73/2009 kif emendat bir-Regolament (KE) Nru 1250/2009 (ĠU L 338, 19.12.2009, p. 1). [53] Ir-Rapport Annwali dwar is-sena finanzjarja 2006, il-paragrafu 5.28. [54] Kummissjoni Ewropea: Il-Kontroll tas-Saħħa tal-PAK - Valutazzjoni tal-Impatt - Impatt ta’ bidla fuq rati aktar fissi ta’ pagamenti diretti. Diċembru 2007. [55] Dan isir minħabba l-fatt li l-mudell reġjonali u ibridu inkluda kważi l-art eliġibbli kollha fl-SPS, filwaqt li fil-mudell storiku l-art maħduma biss taħt skema ta’ għajnuna akkoppjata u żoni tal-għalf kienu inklużi fl-għadd ta’ intitolamenti ta’ pagament. [56] Swinnen, J., Ciaian, P., Kancs, D.: Study on the functioning of land markets in the EU Member States under the influence of measures applied under the common agricultural policy, Brussels 2008, pp. 141-145; Salhofer, K., Röder, N., Kilian, S., Henter, S. and Zirnbauer, M. Märkte für Zahlungsansprüche. Endbericht zum Forschungsauftrag 05HS041 des Bundesministeriums für Ernährung, Landwirtschaft und Verbraucherschutz, Bonn 2009; von Witzke, H., Noleppa, S. and Kennedy, P. L., Effects of the EU common agricultural policy and U.S. farm policy on agricultural land markets, Washington D.C. 2007. [57] Il-Ġermanja, ir-Renju Unit. [58] Fl-Isvezja u l-Finlandja t-tfassil ta’ reġjuni kien ibbażat fuq qligħ ta’ referenza. Fir-Renju Unit (l-Ingliterra) id-deċiżjoni għal forma reġjonali ta’ implimentazzjoni kienet primarjament motivata minn strateġiji nazzjonali għal biedja sostenibbli. Livelli ta’ sostenn fl-Ingilterra madankollu kienu differenzjati bejn żoni żvantaġġati b’mod sever (pereżempju, xagħri) u art normali li b’mod indirett tikkonsisti fil-potenzjal agrikolu tal-art. [59] Ir-Renju Unit (l-Irlanda ta’ Fuq). Fid-Danimarka, intgħażlet implimentazzjoni reġjonali li għall-ewwel kienet tinvolvi l-aktar ridistribuzzjoni baxxa fost dawk li jirċievu l-għajnuna. [60] Fi Franza, l-awtoritajiet kienu għażlu diversi programmi ineliġibbli li taħthom il-bdiewa kienu rċevew intitolamenti ta’ pagament, kienu aċċettaw tagħmir mikri għal perjodu ta’ żmien qasir bħala investimenti u kienu naqsu milli japplikaw b’mod sistematiku dispożizzjonijiet mandatorji lil bdiewa ġodda li kienu bdew jaħdmu r-rabà matul il-perjodu ta’ referenza. L-allokazzjonijiet mhux meħtieġa ta’ intitolamenti ta’ pagament immaterjalizzaw mill-2006 f’pagamenti annwali li jammontaw għal xi EUR 60 miljun (ir-Rapport Annwali dwar is-sena finanzjarja 2007, il-paragrafi 5.21 sa 5.25); Fl-Italja, allokazzjonijiet irregolari ta’ intitolamenti għal siġar ġodda taż-żejt taż-żebbuġa mħawla wara l-iskadenza taż-żmien stipulat u mhux koperti minn programm speċifiku, ir-rikonoxximent ġeneruż ta’ każijiet diffiċli u għal żoni ineliġibbli ma ġewx ikkoreġuti fiż-żmien tal-verifika (ir-Rapport Annwali dwar is-sena finanzjarja 2007, il-paragrafu 5.14); Fir-Renju Unit (l-Ingilterra), l-awtoritajiet kienu għadhom qegħdin jaħdmu, fi tmiem l-2009, fuq il-korrezzjoni ta’ intitolamenti li kienu allokati ħażin fl-2005 (ir-Rapport Annwali dwar is-sena finanzjarja 2006). [61] Id-Deċiżjoni tal-Kummissjoni 2009/721/KE tal- 24 ta’ Settembru 2009 li teskludi mill-finanzjament Komunitarju ċerta nefqa mġarrba mill-Istati Membri taħt it-Taqsima ta’ Garanzija ta’ Fond Agrikolu Ewropew dwar Gwida u Garanzija (FAEGG), il-Fond Agrikolu Ewropew ta’ Garanzija (FAEG) u l-Fond Agrikolu Ewropew għall-Iżvilupp Rurali (FAEŻR) (ĠU L 257, 24.9.2009, p. 28). [62] L-Artikolu 137 tar-Regolament (KE) Nru 73/2009. [63] L-Artikolu 137(3) tar-Regolament (KE) Nru 73/2009. [64] Ara n-nota 5 f’qiegħ il-paġna. -------------------------------------------------- ANNESS I IMPLIMENTAZZJONI TA’ MUDELLI TA’ PAGAMENT UNIKU, INTEGRAZZJONI FUTURA TA’ SOSTENN AKKOPPJAT U GĦAJNUNA SPEĊIFIKA Stat Membru | Bidu | Reġjun | Mudell | Setturi li jibqgħu akkoppjati | Is-sena ta’ diżakkoppjar | Implimentazzjoni volontarja għal tipi speċifiċi ta’ biedja u ta’ produzzjoni ta’ kwalità 2005 –09 (L-Art. 69 tar-Reg (KE) Nru 1782/2003 | Implimentazzjoni volontarja ta’ sostenn speċifiku wara l-2009 (L-Art. 68 tar-Reg.) (KE) Nru 73/2009) | il-Belgju | 2005 | Flanders + Brussell | storiku | Ġewż u Żrieragħ (xi speċi) Primjum għall-qtil tal-għoġġiela 100 % Proteina Primjum tal-baqar li jreddgħu 100 % | 2010 2012 2012 - | | Produzzjoni ta’ kwalità | 2005 | Wallonja | storiku | Ġewż u Żrieragħ (xi ftit speċi) Proteina Primjum tal-baqar li jreddgħu 100 % | 2010 2012 - | | Primjum tal-bur (trobbija) | id-Danimarka | 2005 | reġjun wieħed | ibridu dinamiku li jersaq lejn mudell reġjonali kważi sħiħ | Proteina Primjum speċjali tal-bovini maskili 75 % Primjum għan-ngħaġ u l-mogħoż 50 % Lamtu tal-patata | 2010 2012 2012 2012 | | Miżuri agriambjentali | il-Germanja | 2005 | Bundesländer (Berlin inkluż fi Brandenburg, Bremen fis-Sassonja ta’ Isfel u Hamburg fi Schleswig-Holstein) | ibridu dinamiku li jersaq lejn mudell reġjonali sħiħ | Pagamenti tal-ħaxixa tal-imrar 25 % Tabakk 60 % Proteina | 2009 2009 2012 | | Primjum tal-bur (is-settur tal-prodotti tal-ħalib) | l-Irlanda | 2005 | - | storiku | Proteina | 2012 | | Skema tan-ngħaġ tal-bur, programm tal-prodotti tal-ħalib tal-bur, konservazzjoni fil-Burren | il-Greċja | 2006 | - | storiku | Żrieragħ Proteina Ross Ġewż Frott u ħxejjex: minbarra uċuħ tar-raba’ ta’ kull sena Frott u ħxejjex: Proċessar tal-tal-frott taċ-ċitru 60 % Frott u ħxejjex: tadam 30 % Qoton 35 % | 2010 2010 2010 2010 2010 2013 2011 - | Tabakk, żejt taż-żebbuġa, zokkor, uċuħ tar-raba’, settur tal-bovini, ngħaġ u mogħoż | Żejt taż-żebbuġa, qamħ durum, zokkor, settur taċ-ċanga (baqar li jreddgħu u għoġġiela ngħaġ u mogħoż, settur tal-prodotti tal-ħalib, intitolamenti ġodda taż-żona żvantaġġata, assigurazzjoni tal-uċuħ tar-raba’ | Spanja | 2006 | - | storiku | Primjums għan-nagħaġ u l-mogħoż 50 % Tabakk 60 % Żejt taż-żebbuġa Frott u ħxejjex: proċessar tal-frott taċ-ċitru Frott u ħxejjex: tadam Żrieragħ 100 % Uċuħ tar-raba’ 25 % Primjum għall-qtil tal-għoġġiela 100 % Primjum għall-qtil tal-bovini adulti 40 % Proteina Ross Ġewż Lamtu tal-patata Primjum tal-baqar li jreddgħu 100 % Reġjuni aktar imbiegħda 100 % Qoton 35 % | 2010 2010 2010 2010 2011 2012 2012 2012 2012 2012 2012 2012 2012 - - - | Tabakk, qoton, zokkor, settur tal-bovini, pagamenti tal-prodotti tal-ħalib | Tabakk, ħaxix, ngħaġ u mogħoż, tinwib, settur tal-ħalib (kwalità u żoni żvantaġġati) | Franza | 2006 | - | storiku | Ħlas tal-ħaxixa tal-imrar 25 % Tabakk 60 % Primjum għan-nagħaġ u l-mogħoż 50 % Primjum tal-baqar li jreddgħu 100 % Primjum għall-qtil tal-għoġġiela 100 % Primjum għall-qtil tal-bovini adulti Frott u ħxejjex tadam Uċuħ tar-raba’ 25 % Proteina Ross Żrieragħ (xi speċi) 100 % Ġewż Lamtu tal-patata Reġjuni aktar imbiegħda 100 % 98 % tal-limitu massimu nazzjonali rispettiv għal ġonna tas-siġar tal-frott li jipproduċu l-pruna, il-ħawħ u l-lanġas maħsuba għall-proċessar 75 % tal-limitu massimu nazzjonali rispettiv għal ġonna tas-siġar tal-frott li jipproduċu l-pruna, il-ħawħ u l-lanġas maħsuba għall-proċessar | 2010 2010 2010 25 % fl-2010 2010 2010 2012 2012 2012 2012 2012 2012 2012 - sal-aħħar tal-2010 mill-2011 sal-aħħar tal-2012 | | Uċuħ tar-raba’ tal-proteina, qamħ durum, biedja organika, tinwib, għoġġiela, ngħaġ u mogħoż, produtturi tal-ħalib f’żoni tal-muntanji, assigurazzjoni tal-ħsad tal-uċuħ tar-raba’, fondi reċiproki f’każijiet ta’ mard | l-Italja | 2005 | - | storiku | Tabakk Frott u ħaxix tadam 50 % Frott u ħaxix il-pruna, il-ħawħ u l-lanġas maħsuba għall-ipproċessar Frott u ħaxix pruna 75 % Żrieragħ Proteina Ross Ġewż | 2010 2011 25 % fl-2011 25 % fl-2011 2012 2012 2012 2012 | Zokkor, settur tar-raba’, settur tal-bovini, ngħaġ u mogħoż | Is-settur taċ-ċanga u tal-vitella, laħam tan-ngħaġ u l-mogħoż, iż-żejt taż-żebbuġa, prodotti tal-ħalib, tabakk, zokkor, prodotti florikulturali, tinwib, assigurazzjoni tal-uċuħ tar-raba’ | il-Lussemburgu | 2005 | reġjun wieħed | ibridu statiku | Proteina Ġewż | 2010 2010 | | | Malta | 2007 | reġjun wieħed | mudell reġjonali | Xejn | Xejn | | | il-Pajjiżi l-Baxxi | 2006 | - | storiku | Proteina u Ġewż Primjum għall-qtil tal-għoġġiela 100 % Primjum għall-qtil tal-bovini adulti 100 % Żrieragħ għal kittien tal-fibra 100 % Lamtu tal-patata | 2010 2010 2010 2012 2012 | | Benessri tal-annimali, ssigurazzjoni tal-uċuħ tar-raba’, ngħaġ u mogħoż, provvediment tat-trasport bl-ilma | Austria | 2005 | - | storiku | Primjum għall-qtil tal-għoġġiela 100 % Primjum għall-qtil tal-bovini adulti 40 % Pagament tal-ħaxixa tal-imrar 25 % Proteina Ġewż Lamtu tal-patata Primjum tal-baqar li jreddgħu 100 % | 2010 2010 2010 2010 2011 2012 - | | Primjum tal-baqar tal-ħalib | il-Portugall | 2005 | - | storiku | Tabakk Frott u ħaxix: tadam Proteina Ġewż Żrieragħ 100 % Primjum tal-baqar li jreddgħu 100 % Primjum għall-qtil tal-għoġġiela 100 % Primjum għall-qtil tal-bovini adulti 40 % Primjum għan-ngħaġ u l-mogħoż 50 % Reġjuni l-aktar ‘il barra 100 % Qoton 35 % | 2010 2011 2012 2012 2012 - - - - - - | Uċuħ tar-raba’, ross, setturi tal-bovini u l-ovini, żejt taż-żebbuġa, zokkor | Sistemi estensivi ta’ trattament għal razez nattivi, Kwalità (uċuħ tar-raba’ u annimali), setturi tal-ħalib u tan-ngħaġ, miżuri agriambjentali | is-Slovenja | 2007 | reġjun wieħed | mudell reġjonali | Primjum għan-nagħaġ u l-mogħoż 50 % Pagament tal-ħaxixa tal-imrar 25 % Proteina Ġewż Primjum speċjali tal-bovini maskili 75 % | 2010 2010 2012 2012 2012 | Is-settur tal-bovini | Trobbija estensiva ta’ annimali bovini nisa, pagament tal-prodotti tal-ħalib, trobbija tal-annimali f’mergħat permanenti | il-Finlandja | 2006 | tliet reġjuni (bbażati fuq qligħ ta’ referenza) | ibridu dinamiku li jersaq lejn mudell reġjonali sħiħ | Primjum speċjali tal-bovini maskili 75 % Proteina Lamtu tal-patata Żrieragħ (żerriegħa tal-ħaxix) 100 % Primjum għan-nagħaġ u l-mogħoż 50 % | 2010 2011 2012 2012 - | Uċuħ tar-raba’, settur tal-bovini | Proteina u uċuħ tar-raba’ biż-żerriegħa taż-żejt, lamtu tal-patata, ħrief maqtula, produzzjoni tal-laħam taċ-ċanga u tal-vitella, primjum tal-baqar tal-ħalib | l-Isvezja | 2005 | ħames reġjunI (bbażati fuq qligħ ta’ referenza) | mudell reġjonali ibridu statiku | Proteina Lamtu tal-patata Primjum speċjali tal-bovini maskili 74,55 % | 2010 2012 2012 | Miżuri ta’ kwalità u ta’ kummerċjalizzazzjoni | Miżuri ta’ kwalità u ta’ kummerċjalizzazzjoni | ir-Renju Unit | 2005 | Ingilterra - żoni normali | ibridu dinamiku li jersaq lejn mudell reġjonali sħiħ | Proteina Ġewż | 2012 2012 | | | 2005 | L-Ingilterra - xagħri | 2005 | Ingilterra - żoni svantaġġati b’mod sever (mingħajr xagħri) | 2005 | l-Iskozja | storiku | Proteina Ġewż | 2010 2010 | Is-settur tal-bovini | | 2005 | Wales | storiku | Proteina Ġewż | 2010 2010 | | | 2005 | L-Irlanda ta’ Fuq | mudell reġjonali ibridu statiku | Proteina Ġewż | 2010 2010 | -------------------------------------------------- ANNESS